Bukedde Online - Engeri owa Yinsuwa ya Excel gye yafudde\nMinisita Harunah Kasolo alabudde eb'E Lwengo...\nDAVID Mukasa Walakira, omu ku baatandikawo kkampuni ya Yinsuwa eya Excel Insurance Company Limited afiiridde mu ddwaaliro lya IHK e Namuwongo gye yatwaliddwa okujjanjabibwa.\nAmaka g'omugenzi Walakira agasangibwa e Bugoloobi\nBya EDWARD LUYIMBAAZI\nOkusinziira ku Lydia Muganga avunaanyizibwa ku mbeera z’abakozi mu kkampuni eno, Mukasa aludde ebbanga nga mulwadde oluvannyuma lw’okulumbibwa obulwadde obutategeerekeka ekyamuwalirizza okusooka okuwummula emirimu gya kkampuni.\nYafudde ggulo ku makya. Muganga yagambye nti Mukasa ne banne okuli Dr. Arthur Katongole, Polof. Ddumba Sentamu ne Rosemary Nabadda be babadde baddukanya kkampuni eno era ye oluvannyuma lw’okufunamu obukosefu, emirimu abadde yagivaako n’agirekera Richard Musiitwa n’olukiiiko lwe.\nAgambye nti Mukasa ne banne baatandikawo kkampuni eno mu mwaka gwa 1997 era nga kati emaze emyaka 25 ng’eri mu mulimu gwa yinsuwa mu ggwanga.\nAbamu ku baasangiddwa mu maka g’omugenzi eggulo.\nOMUGENZI ABADDE AYAGALIZA BULI OMU\nMuganga yayogedde ku Mukasa ng’abadde omusajja ayagaliza buli muntu era buli mukozi we mu kkampuni eno eya Excel abadde amwagazisa okukola.\nAbabadde bafuna omukisa okumusisinka mu ofiisi ye, abadde abakuutira okwagala ensi yaabwe.\nYamwogeddeko nti Mukasa teyakoma ku kwagala bakozi be kugenda mu maaso, wabula nga naye muyiiya nnyo era kumpi buli mwezi ng’aleetayo akapya okutwala kkampuni mu maaso.\nOmulambo gwa Mukasa gwasuze mu kkampuni emu evunaanyizibwa ku kuteekateekera abafu era nga gugenda kuggyibwayo leero (ku Mmande) gutwalibwe mu maka ge agasangibwa e Bugoloobi ku Bandali Rise mu munisipaali ye Nakawa.\nKu Lwokubiri gugenda kutwalibwa mu kkanisa ya Bugoloobi C.O.U ku ssaawa 4:00 ez’enkya.\nEno gye banaava okugutwala mu kyalo e Kimwanyi mu Lweongo gy’anaaziikibwa ku ssaawa 8:00 ez’omu ttuntu ku Lwokusatu. l Mu kiseera kino bakyalinda lipoota okuva mu basawo okubabuulira obulwadde obwasse omuntu waabwe.\nAbaana ne nnamwandu bakyali bweru wa ggwanga naye basuubirwa okukomawo olwaleero ku Mmande beetabe mu nteekateeka z’okuziika.\nDAVID Mukasa Walakira,\nHope Mukasa akaabizza abantu ng’anyumya eby’eryato


Poliisi ekutte 5 lwakutigomya kyaalo - StaDailyNews\nHome Amawulire Agaakuno Poliisi ekutte 5 lwakutigomya kyaalo\nPoliisi ekutte 5 lwakutigomya kyaalo\nBino, bibaddewo kumakya g'Olwomukaaga ku 'Boxing Day' ku saawa nga nnya.\nBya Benon Kamala, MUKONO.\nPoliisi na Amagye nga batuziizza wansi omu ku batuuze abaasangiddwa ku Loyal Bar and Guest House.\nPoliisi ngeyambibwako amagye basazeko ekifo ekisanyukirwamu,ekya ‘Loyal Bar and Guest House’ nebakwaata abatuuze abateberezebwa okukolagana nabazigu abatigomya bannaMukono ensangi zino.\nBino, bibaddewo kumakya g’Olwomukaaga ku ‘Boxing Day’ ku saawa nga nnya.\nKyadiridde abamu ku batuuze (amannya agasirikiddwa) okubagulizaako ab’ebyokwerinda mu kitundu nti ekiffo kino kyeyambisibwa abazigu,abakozesa emmundu okutigomya banna Mukono.\nEkifo kino kisangibwa ku kyalo Kikooza mu masekkati g’eKibuga Mukono,wabula nga Poliisi okukyesogga esanze akasera akazibu oluvanyuma lwa kikulira okugana okubaggulira.\nPoliisi ngesaazeko ekifo kya ‘Loyal Bar and Guest House’ wansi newagulu.\nWabula okukiyingira poliisi yeyambisiza omukka ogubalagala(Tear-gas),ekiwalirizza abamu ku batuuze ababadde bagenze okwesanyusamu okuggulawo kumpaka nga bafa ekiziyiro.\nKigambibwa nti poliisi wetukiidde munda nga abateberezebwa okubeera abazigu baabatebuse nebadduka era nga oluvanyuma lwokufeffetta wansi newaggulu mu mabaati,basanzewo amasasi gemmundu ekika kya ‘Alexandra Koralov 47’ (AK47) nemmundu endala eyakazibwako Kitikyamuwogo.\nOw’amagye nga alaga amasasi agaazuliiddwa mu kifo .EBIF. Benon Kamala.\nNalumu Hellen ne muganzi we Nihawereza Richard abaddigize ababaddewo nga bino bigenda mu maaso,balumirizza akulira ebikolebwa mu kifo kino ‘manager’ Dangira Jamir okubako kyamanyi.\n“Nze ne muganzi wange tumazze mu kifo kino wiiki namba nga twesanyusamu naye tubadde tetulabangako Poliisi ngetuzingako,kyoka bwetuuse ‘Manager’ Dangira ayongedde kusibawo,nange ndabye omukka gutubalagala nnyo kwekuggulira Poliisi” Nalumu bweyagambye.\nKyoka Poliisi ng’eduumirwa ASP Abubaka Musiho esoose kusoya kajjojjijjojji webibuuzo akulira ekifo kino,neyerema okwogera era ekiddiridde kwe ku muteeka ku kabangali yaayo n’abadigize abalala bataano(5) abasangiddwa mu kifo kino.\nPoliisi yyo tesobodde kubaako kyeyogera ku kikwekweeto kino.\nPrevious articleEC suspends campaigns in Kampala\nNext articleJournalist on Bobi Wine campaign trail allegedly shot in the head, rushed to hospital in critical condition


Bukedde Online - Tito Okello ne Nsibambi bagobeddwa mu KCCA FC\nCity Oilers ewangudde liigi y'ensero omulundi...\nOMUTENDESI wa kiraabu ya KCCA FC Mike Mutebi acwanye n’agoba abasambi babiri ababadde batandika ku ttiimu esooka olw’obunanfuusi n’okulya mu ttiimu yaabwe olukwe.\nOmuzibizi Isaac Muleme n’omuteebi Titto Okello be baalidde mu KCCA FC olukwe bwe baafunye ddiiru z’okugenda okuzannya ppulo wabula bwe baabadde bawaayo ebiwandiiko byabwe eri ttiimu ezaabadde zibatwala, balaze nga bwe batalina ndagaano na ttiimu yonna era bino bwe byagudde mu matu g’omutendesi Mutebi n’azikubamu ne zaaka nga yewuunya obwongo bw’abavubuka bano engeri gye bukolamu.\nMutebi okwogera bino kidiridde KCCA FC okukola amaliri ga ggoolo 2-2 ne Maroons FC mu mupiira ogw’omukwano ku lwokubiri mu kisaawe kya Star Times e Lugogo ezateebeddwa Allan Okello ne Herbert Ocayi ate Solomon Walusimbi ne Pius Obuya ne bateebera Maroons FC.\nEno ye sizoni ya Titto esoose mu KCCA FC wabula bwe yabadde awaayo empapula ezimwogerako yakozesezza za ttiimu ya Mbeya FC okuva e Tanzania Mutebi gye yamugula okulaga nti endagaano ye yaggwaako nti era takyalina ttiimu gy’azannyira wabula ababadde bamwagala okuva mu Buildcom eya Zambia bwe baategedde bino,eby’okumutwala ne babiggyamu enta.\nAte Muleme abadde agenda Misiri wabula naye yabagambye ng’endagaano ye ne KCCA FC bwe yaggwaako wabula abakungu okuva e Misiri bwe bazze okwogerako ne Mutebi beesanze ng’endagaano ye ekyaliko era nga balina okusasula KCCA FC okusazaamu endagaano era kino kyabakubye wala Muleme ne bamuvaako.\nEmyaka ebiri emabega,Muleme yeecangira ku SC Villa eyamukuza okuva mu akademe n’agisuulawo ng’endagaano ekyaliko okwegatta ku KCCA FC era ensonga zatuuka mu kakiiko akakola ku nsonga z’abazannyi mu Uganda (Players Status Committee) kuba Villa yali teyagala kumuta ng’endagaano ekyaliko.\nWabula ne mu KCCA FC era akoze ekintu kye kimu.\n“Kiswaza okulaba ng’abasambi be mbadde ndabamu omulamwa, emitwe gyabwe mikalu era okusinziira bwe baasazeewo okulya mu ttiimu yaabwe olukwe,nange sigenda kuddamu kubasambisa banoonye gye balaga naye nga ttiimu yonna ebatwala erina okusasulira okusazaamu endagaano zaabwe,”bwe yagambye Mutebi.\nBano kati beegasse ku Samuel Ssekamatte,Abudallah Muhammed ne Allan Oryeke abagobeddwa banoonye ekibanja awalala.\nKCCA FC yaakubiru ku kimeeza kya liigi yababinywera n’obubonero 29 mu mipiira 15.\nExpress etunze Kasule n'efuna obukadde 52


Mukyala w'omugagga Kiwanuka omukulu ayoged...\nEno y'entikko y'obutategeeragana obuliwo wakati w'abasumba bano bombi, nga Paasita Ssenyonga aludde ekiseera ng'alumiriza Kakande nti si musumba mutuufu nti era alina ebintu bingi byakola mu kkanisa ye ebikontana n'obulokole.\nEkizimbe kino kiriko emyaliiro ebiri ng'ensonda zaategeezezza nti Ssennyonga yakiguze obukadde 2800 (obuwumbi 2 n'obukadde 800) okuva ku nnyiniko eyategeerekeseeko ertinnya erimu erya Balemesa.\nSsentebe wa zooni ya Kiwonvu omusangibwa ekkanisa ya Nabbi Kakande, Micheal Kiridde yannyonnyodde nti gye buvuddeko katono, Nabbi Kakande yatuukirira nnyini kizimbe kino n'amusaba okukimugulako nga bw'azze agula abantu abamwetoolodde.\nBino byonna byali mu lukiiko olwali kukubirizibwa ssentebe Kiridde era nti oluvannyuma lwa Kakande ne Balemesa okulemaganwa ku muwendo, Kakande yategeeza nnyini kizimbe atwale ekiseera yeerowooze nti bw'anaalaba ng'ensimbi zaamuwa zimuyisaawo, amutumire bakutule ddiiri ekizimbe akigule.\nOluvannyuma lw'abantu bano okulemagana, omuntu omu yadduka n'abbirako Ssennyonga ng'omugagga Balamesa bwe yali akitunda nti kyokka nga baali balemaganiddwa ne Kakande ku muwendo gwakitunda.\nSsennyonga bino olwamugwa mu matu, yaddukirawo n'anoonya omugagga ne batuula era okukkakkana nga bakkiriziganyizza Balemesa n'asasulwa obuwumbi 2 n'obukadde 800. Ekyewuunyisa, ssente zino kumpi ze zimu Kakande ze yali ayagala okusasula Balemesa kyokka n'azigaana ng'agamba nti ntono.\nKyokka ensonda zigamba nti wabaddewo enkolagana etali nnungi wakati wa Balemesa ne Kakande nga ab'omuliraano nti era Balemesa okugaana okukkiriza ssente za Kakande yalinga kiremya obutamuguza kizimbe kye.\nSsennyonga ekizimbe kino akigasse ku ttaka eddala lyazze agula okuliraana ekkanisa ye eya Christian Life Church e Bwaise, nga kumpi abalina ettaka bonna okumuliraana azze abagula n'agaziwa. Emu ku famire eyaakasembayo okumuguza ettaka ye y'omugenzi Ssempeebwa kyokka ng'obuguzi buno bw'ajjamu okusika omuguwa mu baffamire ya Ssempeebwa.\nEnsonda mu kkanisa ya Kakande zaategeezezza nti amawulire gano aga Ssennyonga okugula ekizimbe kino gaatabudde Kakande n'okutuusa kati yeebuuza Ssennyonga kyamwagaza okutuuka okugula ekizimbe okumuliraana\nOmu ku bagoberezi b'omu kkanisa ya Kakande, Muky. Sylivia Mutonyi yagambye nti beeraliikirivu olw'ebiriwo kubanga Ssennyonga aludde ng'abalumba ng'abassaako bye batakola nti kyokka kati okuva lw'abasemberedde okumpi ayinza n'okubasuuliranga ebintu mu kkanisa mu kaweefube w'okubasaanyaawo.\nOMUSUMBA Jackson Ssennyonga bwe yatuukiriddwa ku nsonga eno yakkirizza nti ekizimbe baakiguze era bagenda kutandika okukolerawo emirimu gy'obuweereza, okutendereza Katonda n'emirimu emirala mu bbanga ttono.\nYagambye nti ssente ezaaguze ekizimbe kino zaavudde mu kkanisa ye eya Christian Life Church e Bwaise era bamalirivu n'okugenda mu maaso nga bagula ebifo ebirala okugaziya obuweereza bwa Katonda.\nBwe yabuuziddwa lwaki asazeewo okugula ekizimbe ekiriraanye ekkanisa ya Kakande gwe bamaze ebbanga nga bagugulana n'okumulangira obulogo, Ssenyonga yagambye Bayibuli emulagira okugenda mu bifo sitaani w'akubye enkambi awo wennyini w'aba asinziira okusaabulula enjiri ey'obulimba era ky'akoze ne ku Kakande era takyejjusa.\nMu September 2017, ebigambo byayiting'ana nti Kakande yali agudde eddalu. Ebyo okubaawo abantu ab'enjawulo abagamba nti baali basabira wa Kakande baali bamaze okulabika mu Christian Life Church e Bwaise ne bawa obujulizi nti Kakande yali yabuze, takyalina maanyi kubanga omusota ogumuyamba okufuna amaanyi gwali gufudde.\n‘BULI wali embuga ya sitaani nja kugirumba ngisanyeewo' Ssennyonga bwe yagambye n'annyonnyola nti bakyagenda mu maaso okugogola ebifo mu kaweefube w'okutaasa enjiri ya Kristu etyoboolwa abantu abamu.\nYayongeddeko nti eky'okulumba Kakande si kipya kuba kati yagifudde nkola buli w'asuubira okubeera ye ky'ayita sitaani ajja kukola nga Bayibuli bw'eragira nga yatandikira mu kisaawe Namboole bwe yasasula olunaku Olwokutaano olusooka mu wiiki mu mwezi gwa October olwali lubeerako olukung'aana lwa Paasita Aloysius Bujjingo.\nSsennyonga yagambye nti Bujingo talina buyinza ku kisaawe ky'e Namboole era ke yamugobyeyo kati obwanga k'abwolekeze Kakande n'abalala b'ayita bannabbi ab'obulimba okutuusa lw'anaabawangula.\nKyokka Bujjingo azze amwanukula nti Ssenyonga ne bw'anamwepimako tajja kumutuuka.\nBujingo yalangidde Sennyonga okumweriggyako okuva ku kisaawe e Bugembe n'okudda e Namboole naye nga mu bifo byombi Bugingo y'asinza abantu.\nWano Bugingo we yasinzidde n'ajerega Sennyonga nti ‘omuntu bw'akusinga obuwanvu nga musitamye ate totawaana kumugamba nti tuyimirire tulabe akira munne'!


Ttabamiruka ’17: Nkalubo, Kigongo, Sserubiri, ne Nkoba za Mbogo baasosotola Obuganda O’bwenkya « BugandaWatch\nComments Off on Ttabamiruka ’17: Nkalubo, Kigongo, Sserubiri, ne Nkoba za Mbogo baasosotola Obuganda O’bwenkya\nBuganda, Diaspora, Events, Headlines, News, Uganda, World, Youth\nabataka, baganda, bagunywa, buganda, kabaka, katikkiro, kigongo, mbogo, mengo, musiita, mutebi, muteesa, nakirembeka, news, nkoba, serubiri, ttabamiruka, wagaba, wasswa, za\nOkuva nga 1 September 2017 okutuuka and 4 September 2016, Abaganda abaava mu USA, Canada, United Kingdom ne Buganda bakunganiira mu kabuga Princeton, nebatandika omulimu gwe baayita, Okutema Evvuunike ku Buganda O’bwenkya. Akabuga Princeton kali mu ssaza lya New Jersey erya USA, kilometer nga 80 okuva mu kibuga New York. Abaganda bano baali mu lukungaana lwa Ttabamiruka ’17, olwategekebwa ekibiina kya Baganda ekiyitibwa Ggwangamujje NY/NJ, Inc.\nOmugenyi omukulu mu Ttabamiruka ’17, eyaggulawo ye Muky. Florence Bagunywa Nkalubo, eyaliko minister mu Gavumenti ya Buganda okumala emyaka egissuka mu 10. Yegatibwaako abogezi abakulu 5.\nMu kwogera kwabwe, Omutaka Nakirembeka, Engineer Alan Waliggo (yasinziira Buganda) ne Dr. Godfrey Luyombya (eyava e London) bakulisa abaali mu lukiiko okukuza emyaka 10 egya Ttabamiruka wa America. Era nebabasibirira entanda n’okubalungamya ku bukulu bw’ennono, obukulu bwa Namulondo, obuvunanyizibwa bwetulina eri abavubuka, awamu n’obusobozi obwekusifu Buganda bwerina.\nAbogezi abaamegana obutereevu n’omulamwa gw’olukungaana Okutema Evvuunike ku Buganda O’bwenkya, baali Muky. Nkalubo nabalala 3 abasinziira e Buganda – Dr. Sam Kigongo (omutuuze we New York), Omw. Sewava Sserubiri, Omulongo Wasswa Kigonya ne Mw. Abdul Wagaba.\nMuky. Nkalubo yannyonnyola embeera enzibu ennyo abantu ba Ssaabasajja gyebawangaliiramu mu nsi yaabwe, naddala abavubuka abalagajariddwa, okilimbimbwa n’okukozesebwa abo bebasaamu obwesige. Wabula yagumya bana Ttabamiruka nti, wadde biri bityo, esuubi tulina kulissa mu bavubuka Abaganda abali eka.\nYatangaaza nti, “Abavubuka baffe be Baganda abasinga ennyo obuungi mu nsi. Ate, mubo, naddala aba Nkoba za Mbogo, mulimu bangi abagezi ddala, abazibu okuliba n’okukozesa ate nga balina talanta ezibasobozesa okuzimbirwaako [Obuganda Obw’Enkya].” Yakubiriza Abaganda abali ebweeru okuwagira emirimu gyonna (projects) egiwunda ebitone by’abavubuka Abaganda (mentoring) n’okubategeka okuwereeza mu Buganda Obw’Enkya.\nDr. Kigongo eyasinziira Kampala nategeeza Ttabamiruka ’17 nti kati kyeraga lwaatu, “Buganda ggwanga erituuse okujoogebwa, n’okusimulizaako ebisooto.” Yanyonnyola nti, ekituusizza Obuganda mu mbeera eno lye bbula ly’obukulembeze mu Baganda, ku mitendera egy’enjawulo, okuviira ddala wansi ku ntobo. Yajulizza kalimagezi omu eyagamba nti mu lutalo, “Eggye nga lya mbuzi naye ng’omudumizi mpologoma, liwangula eggye ery’empologoma nga ate lyo omudumiizi mbuzi.” Nasomesa nti [obutafanana nga kati] ba Jjajja ffe abaazimba Obuganda, bakozesanga emitego esatu mu kulonda omukulembeze. Omutego ogusooka gwa mululu – omuntu akulembeeza olubuto lwe, nga takulembera. Ogw’okubiri gwa bugayaavu – omuntu adda mu kuzaanya n’ebyamasanyu nga tabeera mukulembeeze. Omutego ogw’okusatu bwe butitiizi – omuntu atya okubonabona oba enkyukakyuuka teyasobolanga kukulembeera.\nYe Mw. Sewava Sserubiri yatandika na kusomesa Nnonno, okuviira ddala mu myaka Abataka ba Buganda lwebawagira Kato Kintu mu ntalo ezagoba Kabaka Bemba mu Buganda.\nYannyonyola nti Abaganda baakyawa Kabaka Bemba lwa kubeera n’akyemalira. Mw. Sserubiri yakikkatiriza nti ensonga esinga obukulu lwaki Abaganda bakkiriza Kato Kintu okubeera Kabaka wabwe [eyasooka mu lulyo lwa Balasangeye] lwakuba nti yakkiriza okufugira mu ndagaano gye yakola n’Abataka mu ssaza lye Busujju, ku kyaalo Nnonno, awali olubiri lwa Kintu, e Magonga. Okusinziira mu ndagaano eyo (kati eyitibwa Ennono za Buganda), Kabaka tafuga bantu be butereevu era takola oba okweyingiza mu mirimu oba ensonga ez’abantu be obutereevu. Era Ssekabaka Kintu yalina okulonda Katikkiro (Kisolo ow’Engonge) okumukolera ng’olutimbe okukakasa nti Abaganda bafugibwa mu bwenkanya, ng’endagaano y’Ennono bwelagira.\nKu mbeera eriwo mu Buganda, Mw. Sserubiri yasooka kujjukiza nti buli kyogerwako nti kya Uganda leero, kyawebwaayo oba kyanyagibwa ku Buganda. Yagambye nti okuva ku ttaka eryazimbibwaako Ntebbe, Kampala, ebbibiro lya masanyalaze e Njeru, Makerere University ne Mulago Hospital, okutuuka ku waazibwa Parliament, Abaganda be bakkiriza bikozesebwe ku musingi gwa liizi (lease). Ebirara Uganda eze enyaga bunyazi na lyaanyi. Yasomooza omuntu yenna ayogere ekintu ki ekikulu kyonna ekyawebwaayo ebitundu ebitali Buganda mu kukola Uganda.\nKu Buganda Obw’Enkya, mutabani w’omumbejja yagamba nti, tetuyinza kussa muka okutuuka nga ebyaffe tubifunye. Nazzako nti, “Tusinziira wanno mu Ttabamiruka ono nga tulabula nti, ffe okugenda okulwanirira Buganda, tetweetaaga kusaba lutabaalo kuva eri muntu yenna. Kubanga kiri mu nnono yaffe okulwanirira Ssaabasajja Kabaka. Era kiri munnono yaffe okuteseeza Obuganda.” Yakubirizza Abaganda okubeera n’omutima ogugamba nti Buganda yakubeerawo emirembe gyonna, buli kintu ekiri mu Buganda kya Baganda, ettaka lya Buganda lya Baganda, wadde eby’obuggaga byonna mu Buganda bya Baganda.\nYamaliriza ng’ajjukiza Abaganda nti abavubuka bebali ku mwanjo gw’ensi [Buganda] leero. Era yalabula nti, “Tulina okwewala ennyo, obutumala budde nga twogerera mu bantu abatitiizi abatya olutalo. Era mmwe abali mu Ttabamiruka wano mbabulira, waliwo abantu abazze wano okumala obumazi ebiseera, naye nga bwomutuma omulimu gwa luta lumu, tasobola kulutambula.”\nMu bigambo bye ebimpimpi, omulongo yayogera ku mugaso omunnene ennyo oguli mu kukuuma empisa zaffe ez’obugunjufu nga tulwanirira Ssaabasajja n’okuzimba Obuganda Obw’Enkya. Yannyonnyola nti, empisa ez’obugunjufu ziyamba abantu okusemberegana, okumanyagana,n’okuwangana amagezi. Naggumiza nti ba Jjjaffe empisa z’obugunjufu bali baazituusa ku mutindo ogwawagulu ennyo kubanga omuntu bweyabanga n’ekintu kyatekakasa, nga ayogeza gonjebwa nti, “Ekyo sikimanyi”. Nekiwa oyo aba abakimanyi omwagaanya okumuyigiriza.\nOmulongo yawunzika nga agamba nti mu Buganda Obw’Enkya tulina okuttusa empisa z’ekigunjufu tuyige okukkiriza okuyiga ne kyetulowooza nti tumanyi. Nagattako nti, “Ekisinze okutta Obuganda, be bantu okulowooza nti bamanyi, ne kyatamanyi n’agamba nti ekyo nkimanyi. Era neyeteeka mu bigere ebikola ekintu ekyo, n’afundikira nga atusudde mu katyabaga.”\nMw. Wagaba ye amannyo yagasimbye ku Buganda okuba mu komera. Yagamba nti, “Banaffe [abali] mu Lukiiko lwa Baganda Olukulu, ba Jjajja ffe Abataka ab’obusolya, n’abali mu (institutions) endala eza Buganda, tebakyasobola kwesigamwaako kutereeza nsi yaffe. Kubanga bali mu komera, mu buwambe. Nabo balinze bununuzi bwaffe.” N’ayongerako nti ffe abali ebweeru tuvunanyizibwa okusalawo ebisaana okubeera mu Buganda obw’Enkya, so si bali abali mu kkomera.\nWagaba yakubirwa emizira mingi bweyagamba nti, wakati mu kununula Baganda, banaffe, omuli ne Kabaka waffe, “Tetusaanye kulinda biragiro kuva gyebali. Kubanga kuba kuduula okubuuza omuwambe nti munange, oyagala nkununule ntya?” Yalabula nti, abanunuzi tulina okwetegekera embeera nti abo abasaana okununulwa, nga ne Ssaabasajja Kabaka mwaali, bayinza okuwakanya ennyo eky’okubatolosa, olw’ensonga nnya.\nEnsonga esooka, bayinza okutya nti, nga tumenya ekkomera okubanunula, ekkomera lisobola okubagwiira ne bafiirwa obulamu. Ekirara, bayinza okutya nti tuli batemu ababazinze okutwaala obulamu bwaabwe. Ate ensonga ey’okusatu, bayinza okuwakanya kubanga waliwo abatadde akabundu ku mutwe – eno nga y’ensonga esinga okuba nti yandiba entuufu. Ku nsonga ey’okuna, Wagaba yagamba nti, “Waliwo ne banaffe era abali mu buwambe, abaafuna obukulu mu kkomera, nga bebakunga abasibe okukima amazzi. Abo bayinza okulekaana nga balaba bafiirwa obukulu obwo.”


Abatuuze bateekedde emotoka y'omugagga omuliro - Radio Simba, The Best Luganda Station in the World !\nAbatuuze bateekedde emotoka y’omugagga omuliro\nMotoka y’omugagga agoba abantu ku ttaka eteekeddwa omuliro yonna n’esaanawo ekiwaliririza Poliiisi okukuba amasasi mu bbanga wamu n’omukka ogubalagala okugumbulula abantu.\nMotoka eyokeddwa nnamba UAS 978A ekika kya Ipsum era nga eno ya Kaweesi George agambibwa okubeera nyini ttaka eriwezaako acres 600 kw’agoba abantu abasukka mu 300.\nAbatuuze bano abagobwa ku ttaka bali ku byalo okuli Kambuye, Kikono, Kanseera, Kyabana ne Lwensanga ebisangibwa mu East Division mu Mubende Municipality be bavudde mu mbeera ne batekera emotoka eno omuliro nga nabo besasuza okusanyawo enyumba zabwe zonna, okusaawa Emwanyi, Ensuku, Muwogo wamu ne Kasooli ebikolebwa abakozi bo omugagga Kaweesi abasukka mu 150 beyayiwa ku ttaka lino nga babagalidde ejjambiya ne miggo.\nPoliisi e Mubende nga eddumirwa DPC waayo Okoyo Martin bwerabye nga embeera etabuse netandiika okuwandagaza amasasi mu bbanga saako n’omukka ogubalagala okukakanya embeera nga abatuuze eno bwebagirangira obutabayamba ebbanga lyonna lye bamaze nga babatulugunya ku ttaka.\nYe Kaweesi George agambibwa okuba nyinyi ttaka lino agamba nti lirye nti era lya muguzibwa Lubega Wagwa.\npoliisi ekutte omukazi abadde abba emotoka\naba updf bakutte omusirkale wa traffic amataayi


Omusubuuzi Charles Kirumira amaliridde okusigukulula Minisita Haruna Kasolo e Kyotera. – Watchdog Uganda\nOmusubuuzi Charles Kirumira amaliridde okusigukulula Minisita Haruna Kasolo e Kyotera.\nCharles Kirumira ku kkono ne Minisita Haruna Kyeyune Kasolo gwagenda okuvuganya e Kyotera\nEBBUGUMU ly’eyongedde mu kuvuganya ku kifo ky’omubaka akiikirira e Ssaza lye Kyotera mu Buddu, omuvubuka era omusuubuzi Charles Kirumira bwasazeewo okwesowolayo okuvuganya ku kifo ky’omubaka mu Palimenti.\nEkifo kino mu kiseera kino kirimu Minisita w’obwegassi Haruna Kasolo, kyamazeemu ebisanja 2.\nCharles Kirumira yayogeddeko ne bannamawulire abamusanze mu kibuga kye Masaka mwaddukanyiza emirimu gye nagamba bwati;\nNazalibwa nga 12.09.1973 ku kyalo Miti ekisangibwa mu Gombolola ye Lwankoni, Kalisizo mu Disitulikiti ye Kyotera mu kiseera ekyo eyali eyitibwa Rakai.\nKitange ye mugenzi Paul Muwuluzi, ate mmange ye Margret Namanda Muwuluzi, era nga mu maka ga kitange nze mwana owe 12 ku 13 bwe batuzaala.\nOkusoma kwange nakutandikira mu Lwankoni Primary School era gye natuulira ekibiina ek’omusanvu, nagenda e Lyantonde mu ssomerolya St. Gonzaga gye nakolera Siniya ey’okuna, ate ey’omukaaga ne ngituulira mu ssomero lya St. John’s SS Kabuwoko.\nYunivasite nagisomera mu ssomero lya American Inter-Continental University e London mu Bungereza, ne nkuguka mu by’obusuubuzi ne Tekinologiya.\nKirumira ku kkono n’akulembera ekisinde kya People Power Robert Kyagulanyi Sentamu gye buvuddeko mu Masaka\nBwe namala ekibiina eky’okuna mu mwaka gwa 1995, natandika okukola nga omuwereza mu kirabo kye mmere ekimanyiddwanga High Way Restaurant ekisangibwa ku luguudo oludda e Mbarara mu Nnyendo Masaka era wano nakola emirimu obutebalira okutuusa bwe naddayo mu ssomero okumaliriza ekibiina ky’okutaano ne ky’omukaaga e Lyantonde.\nNga mmaze Siniya ey’omukaaga mu mwaka gwa 2000 nakomawo mu Nnyendo okukola era olw’obukozi bwange abaali batwala ekifo kino basalawo okunkuza ne bantwala okukulira wooteeri ya High Way Motel e Kyotera eno nayo namanyirayo abantu bangi saako ne mikwano abajjanga mu kifo kino entakera.\nOluvanyuma neeyongerayo mu Ggwanga lya South Africa ne ntandika okusuubula amata, ebintu bya baana ebizanyisibwa(Toes) saako nebikozesebwa abaana abasoma(Educational Materials) awo bwe nafunayo ku nsimbi kwe kweyongerayo e Bungereza okukwazza emisomo gyange.\nCharles Kirumira bwe yali ayaniriza Ssabasajja Kabaka wa Buganda e Masaka gye buvuddeko.\nKirumira ne by’obufuzi\nEby’obufuzi nabitandika nkyali muto ddala kubanga bwe twali tusoma e Lwakoni nali mukulembeze wa Basikawutu mu ssomero lyonna era nga kino kyanyamba nnyo okumanya obukulembeze bwe buba kubanga baana baali bampa nnyo ekitiibwa ate nga nkyali muto nange ne neeyongera okwagala okukulembera bayizi banange bwe twali.\nBwe natuuka mu ssomero lya St Gonzaga eno abayizi bannonda okubakulembera mu kisulo mwe twali (Domitory Captain) okutuusa bwe navaayo.\nNga nzize mu nju ya kitanga n’obukulembeze, neegomba nnyo kitange omugenzi Paul Muwuluzi nga ono yali mwami wa Gombolola ye Kalisizo eyawamu, era mu kiseera ekyo yali etwala Kirumba, Lwankoni, Kalisizo Rural ne Kalisozo Town Council olw’obukozi bwe ne kitiibwa ekyali kimuwebwa abantu kyansikiriza okutambulanga naye buli we yalinga alaga nga asomesa abantu ku bintu eby’enjawulo ebikwatagana ne kitundu.\nBwe yaddanga awaka nga atukuutira okubeera abamazima era abenkanya mu buli kye tukola, kye nakizuula oluvanyuma nti yali akkiririza mu kibiina kye by’obufuzi ekya Democratic Party DP.\nMukulu waffe Herman Mwazi naye yegatta ku by’obufuzi era navuganya ku kifo ky’obwa Ssentebe bwe Gombolola ye Lwankoni nga bakagisala ku Kalisizo, oluvanyuma nafuuka Sipiika wa Disitulikiti ye Rakai mu mwaka gwa 2013.\nCharles Kirumira nga ali nabamu ku balimibe nsujju mu Kyotera nga omu ku kawefube gwaliko ow’okutumbula ebyobulimi\nMukulu wange omulala ye George Fred Kagimu Meeya we Kibuga kye Mukono, era ono naye yansikiriza nnyo okwegatta ku by’obufuzi olwengeri gyakolamu emirimu gye ate nga mukwata mpola saako n’okuwuliriza abantu bakulembera e Mukono.\nNsisinkana Mathias Mpuuga mu America nansikiriza okwegatta ku by’obukulembeze\nBwe namala okusoma mu Bungereza neeyongerayo mu Ggwanga lya America gye nali nfunye emirimu egy’ekuusa ku kukozesa ebyuma bi kalimagezi, era eno gye nasisinkana owekitiibwa Mathias Mpuuga Nsamba eyali azze ne banne mu kibuga Boston okwetaba mu lukungaana lwa baganda abali mu Amerika olumanyiddwanga Ggwanga mujje, wakati mu kunyumya naye yansikiriza nnyo okudda eka neetabe mu by’obukulembeze nga nkozesa obukugu bwe nali nfunye mu America saako n’okuyambako ku kitundu kye Masaka eyawamu mu bintu ebitali bimu.\nNasalawo okudda eka nga Mpuuga bwe yangamba era mu mwaka gwa 2016 Kyotera bwe yasalwa ku Rakai navuganya ku bwa kkansala akiikirira e Gombolola ye Lwakoni ku Disitulikiti e Kyotera ne mpangula ku kaadi ye kibiina kya DP.\nOmubaka Mathias Mpuuga owa munisipaari ye Masaka wakati nga ayanjula Kirumira eri Katikkiro wa Buganda Charles Peter Mayiga\nLwaki nsazeewo kwesimbawo ku Bubaka mu Palimenti\nOluvanyuma lw’okwongera okwetegereza ekitundu kyaffe eky’eKyotera nakizuula nti ebintu bingi bye tufiiriddwa olw’obukulembeze obuliwo kati bwe ndowooza nti tebufuddeyo ku muntu wa bulijjo.\nAbantu be waffe balimi nnyo naye abakulembeze abali ku mutendera gwe Ggwanga lyonna tebafuddeyo kubayamba kwongera muwendo ku bye balima saako n’okubanoonyeza obutale ebweru we Ggwanga, kuno kwetaaga okusomesa abantu baffe okufaayo okukozesa ebijimusa ettaka ebyaffe ebyekinnansi kubanga emmere evudde mu bijimusa ebyaffe elina akatale ka maanyi wabweru we Ggwanga ne mu butale obw’omubibuga.\nEnsonga ye byenjigiriza mu kitundu kyaffe kikyali kizibu nnyo, nze ndaba nga ojjeeko Gavumenti gye tukabiriira buli kadde nange bwe mba nfuuse omubaka mu kitundu kino nsobolera ddala okulwana ne nfuna ku bagabi b’obuyambi ne batuyambako mu bintu ebitali bimu ne Gavumenti wetusangira nga tulina we tutambuddeko.\nCharles Kirumira wakati nga ayaniriza Kalidinaali Emmanuel Wamala ku mukolo ogumu gye buvuddeko.\nEnsonga endala ye y’okuteekawo amassomero ge byemikono mu Kyotera,\nAbaana bangi bakoma mu bibiina ebyawansi ne babulwa ensimbi ezibongerayo waggulu okufuna obukugu mu mirimu egy’enjawulo, songa baba basobolera ddala okukwatibwako ne batumbula ebitone bye balina nga basoma emirimu gye mikono.\nKuno tusobola okubagattirako okubafunira ebikozesebwa mu kusoma ebyemikono okuli eby’eyambisibwa mu kuzimba, okubajja ne bilara.\nEra mbadde mu busobozi bwange nfubye okuyambako mu bye njigiriza e Kyotera nga nnyambako okutwala abaana mu massomero ge byemikono ne basoma saako n’okubafunira emirimu mu bitongole ebyenjawulo ekibayambye okufuna embavu okuyamba bazadde baabwe saako n’abomumaka abalala.\nNgenda kwesimbirawo ku kaadi ye Kibiina kya Democratic Party, mu mukago gwa People Power, kubanga nze natekebwamu obwesige okukulembera bannakisinde kya People Power mu Masaka eyawamu.\nKirumira mu kiseera kino emirimu gye egy’obusuubuzi agikolera mu Kibuga kye Masaka saako ne gy’obulimi mu Kyotera.\nUpcoming artiste arrested for trying to sacrifice two kids to boost music career\n31st May 2019 at 10:23


Bukedde Online - Omwana gweyatulugunyizza amukwasizza\nEbibiina ebivuganya NRM bikkaanyizza ku mukago...\nOMUKAZI Fazira Nake yasoose kukwata magulu ga mwana n’amusulika, olwo n’amukuba nga bw’amuwuuba mu bbanga.\nEkyo tekyamumalidde n’akwata amatama n’amatu g’omwana ku njuyi zombi n’amuwanika mu bbanga wakati mu bulumi n’okulaajana.\nObwedda omwana ono owa muggyawe alaajana kyokka nga Fazira amuboggolera mu bukambwe obw’ekitalo nti, “Shut-up” ekitegeeza nti, “Sirika mangu’.\nAkatambi akalaga Fazira, 28, atulugunya omwana ow’emyaka ena, kaasunguwazza abantu bangi ne bageraageranya omukazi ono ku mukozi w’awaka, Jolly Tumuhiirwe eyakuba omwana wa bakamaabe mu December 2014 mu ngeri etali ya buntu era kkooti n’emusalira okusibwa emyaka 4 e Luzira.\nAKATAMBI KAAKWATIDDWA MULIRANWA\nMuliraanwa eyakutte akatambi kano yategeezezza poliisi mu kyama nti Fazira abadde asussizza okutulugunya omwana naddala mu biseera nga bba taliiwo.\nBba wa Fazira akola mu kitongole ky’ensi yonna eky’emmere (World Food Program) era obudde obusinga tabeera waka. Yasooka n’awasa omukazi gwe yazaalamu omwana oyo omuwala, wabula ne baawukana era omusajja n’afuna Fazira, gw’alinamu abaana abalala babiri.\nKyokka omu ku baliraanwa yategeezezza poliisi nti akatambi ako yakakwata mu March w’omwaka guno kubanga baali baludde nga banenya Fazira okukuba obubi omwana ekisusse kyokka ng’abaziimuula buziimuuzi! Nti abamu baategeeza ne ku bba, wabula n’atabaako ky’akolawo ng’omukazi amumatizizza nti abamuwa olugambo bagezaako kutabula maka.\nWadde akatambi yakakwata mu March, yasalawo obutakawaayo kyokka bwe yazze ku mwana n’addamu okumukuba obubi ennyo, obusungu bwa muliraanwa ne bulinnya n’asindika akatambi ako ku mukutu gwa WhatsApp ne Facebook ne kasaasaanira ensi yonna era n’aba poliisi olwakalabye, abaserikale ne basitukiramu.\nFazira yakwatiddwa ku Lwokubiri era akuumirwa ku poliisi e Tororo nga bwe bakola ku nteekateeka ezimutwala mu kkooti.\nOMUKAZI AYOGEDDE EBINYIIZIZZA POLIISI\nFazira mu kwewozaako yagambye nti abadde tatulugunya mwana wabula ku lunaku akatambi lwe kaakwatibwa, nti omwana yamira ekinusu olwo Fazira kwe kutandika okumuwuuba n’okumuggunda nti asobole okusesema ekinusu kye yali amize.\nKyokka bino byanyiizizza poliisi nga bamubuuza oba ebyo by’ayogera by’ebiri ne mu katambi; ate olwo n’apalappalanya nti omwana abadde asussizza okufuka ku buliri.\nAvunaanyizibwa ku nsonga z’amaka n’abaana ku poliisi e Tororo, Jane Nakizza yagambye nti bagenda kukozesa obujulizi bw’akatambi n’abajulizi abaludde nga balaba Fazira ng’atulugunya omwana ono, okumulumiriza mu kkooti aweebwe ekibonerezo ekinaakola ng’ekyokulabirako.


Bukedde Online - â€˜Essigiri ze nkola mu ttaka ze zinnyimirizzaawoâ€™\nOlabira ku ki ngâ€™ofunye akawuka ka siriimu?\nKozesa amakubo 3 gatuuse bizinensi yo ku n...\nMukyala Teopista Najjemba owâ€™e Kyampisi mu muluka gwâ€™e Bukolooto e kayunga ssente azikola mu kubumbira bantu ssigiri zâ€™akola mu ttaka nâ€™essubi, era anyumya bwâ€™addukanya omulimu gwe.\nOkuva lwe nnafuna omusomo ne njiga okukola ssigiri nga nneeyambisa olumbugu nâ€™ettaka lyâ€™ekis\nOkuva lwe nnafuna omusomo ne njiga okukola ssigiri nga nneeyambisa olumbugu nâ€™ettaka lyâ€™ekiswa si kyakaaba bwavu. Omusomo guno gwatuweebwa Abazungu abâ€™ekibiina kya Caritas abaava mu Austria. Baatusomesa engeri yâ€™okwekulaakulanya nga tukozesa ebintu ebitwetoolodde.\nOkukola ssigiri zino tekuliimu buzibu ye nsonga lwaki nze bwe nazitandika sadda mabega.\nEngeri yâ€™okubumba essigiri\nOfuna olumbugu nâ€™olutemaatemaÂ nâ€˜ogattamu ettaka lyâ€™ekiswa nâ€™oyiwamu amazzi agâ€™ekigero olwo nâ€™olisamba okutuusa lwe liggya.\nBwâ€™oba ogenda kukola ssigiri emu ennene opima ettaka lyâ€™ekiswa ebbenseni bbiri nâ€™ebbaafu zâ€™olumbugu lwâ€™omaze okutemaatema bbiri oyongere okusamba ettaka.\nNga liyidde, ddira ekkutiya ogyalirire wansi awatereevu obulungi otandike okubumba ssigiri yo ngâ€™otandikira ku ntobo. Bwâ€™otuuka wâ€™olina okuleka ekituli awayisibwa enku era awayita empewo oteekawo ebigogo bikuyambe obutabikkawo.\nGenda ngâ€™obumba mpolampola nâ€™obwegendereza okutuusa lwâ€™omaliriza. Funa akaseffuliya okusinziira ku bunene bwa ssigiri bwâ€™oyagala okatuuze wakati nga kalimu amazzi kakuyambe okulekawo ekituli ekyemalirira wakati omuyinza okugenda Amanda oba ne sseffuliya yo okusobola okutuulako obulungi. Akaseffuliya kano kaba kalina okubaamu amazzi.\nBwâ€™omaliriza okubumba akaseffuliya nâ€™ekigogo biggyeemu nâ€™obwegendereza bireme kukwatiramu.\nSsigiri eno ogibumbira mu kasana kyokka olumaliriza ngâ€™ogibikkako esigaze ebbugumu eriyingira ettono okwewala okwatika omusana.\nKikutwalira ebbanga lya wiiki emu olwo nâ€™ogiggyamu nâ€™ogissa mu kifo kyâ€™oyagala okufumbiramu.\nSsigiri zino nzifunyemu era zimbeezezzaawo. Ssigiri esookerwako obutono ngitunda wakati wa 50,000/-ne 80,000/-, ate esinga obunene ngitunda 100,000/-.\nNsobola okugikolera ewange ne ngireeta oba okugikolera mu makaago.Â Ekirungi kyazo ziwangaala ate zikekkereza enku.\nSsigiri zino natandka okuzibumba mu mwaka gwa 2009 era kati nsobodde okukozesa ensimbi zenzifunamu ne nneegulira ebisolo omuli embizzi nâ€™ente bye nnunda okwongereza ku nfuna yange era kati nabyo binnyambako okuweerera abaana bange ate nâ€™abo abaana bâ€™abaalibalirwana baffe abaafa ne babaleka nga tebaliiko buyambi basatu kati bendi nabo era basoma.\nNsobola okwetusaako ebyetago ebyange nga omuntu ate nâ€™amaka gaage okukaklasa nti abantu bange babeera bulungi.\nBYA VIOLET NAAVAÂ


Bukedde Online - Engeri gy'oyinza okulabirira omuliro ne gutasajjuka\nOluwoko ddagala ku bulwadde bw'ebigenge n'ettalo\nDr. Brian Membo ng’akebera omwana eyaggya obuugi mu ddwaaliro e Kiruddu.\nAbantu bangi bapooca mu ddwaaliro oluvannyuma lw’okwokebwa omuliro ate ng’ebintu ebisinga ebivaako okuggya omuliro tusobola okubyewala nga twegenderezza naddala ng’okutte ebyokya, obutakozesa musubbaawa oba tadooba, ate bw’otamiira tosemberera muliro oba ebyokya.\nObutaganya baana kuzannyira wali byokya n’okwambala ebintu ebitayitamu muliro mangu naddala ng’okola omulimu ogulimu omuliro ng’abamu ku bantu abakosebwa omuliro bwe bannyonnyola.\nOmuliro ogwa va ku musubbaawa katono gunzitire omwana “Zaali ssaawa bbiri ez‘ekiro ne hhenda okugulira omwana wange obummonde. Naleka nkoleezezza omusubbaawa nga n’omwana mmuzazise mu buliri, kwe kusaba mukwano gwange amunkuumireko.\nEbyembi naye yafuna ekimwetaagisa n’avaawo n’aleka omwana ng’akyebase. Eby’embi empewo yafuuwa omusubbaawa omuliro ne gukwata olutimba omwana n’aggya okutuukako ng’omutwe gwonna guleenya.\nDiana Nabulime, n’omwana we eyaggya omuliro ogwava ku musubbaawa.\nTwasooka mu bulwaliro obutono ne batusindika e Mulago era kati agenda awona,” Diana Nabulime omutuuze w’e Kawempe mu Kiganda Zooni bw’alojja. ssigiri eyaka gye nasuza mu nju katono enzite Nze Irene Kyolaba, mbeera Kawaala - Kasubi.\nKu lunaku lwe naggya, nali nsuzizza ssefuliya y’amazzi ku sigiri ne nsisimuka ku ssaawa 10 ez’ekiro ng’ennyonta ennuma kwe kusituka hhende mu firiigi nfune ekyokunywa, kammunguluze gye yankubira ne ngwa mu ssefuliya y’amazzi ne ganjiikira. Bwe nadda engulu ne nneeyiira amazzi amabisi okuvubiriza ku bulumi ne nfuna ebisumuluzo ne nzigulawo.\nWabweru waaliwo omuvubuka eyali asiika capati gwe nayita n’antwala mu ddwaaliro. Naye buli kalwaliro ke yantwalangako nga bangoba okutuusa bwe yandeeta e Mulago ne batandika okunzijanjaba era kati nninawo enjawulo.\nDr. Robert Ssentongo, omukulu w’ekitongole ekijjanjaba omuliro e Mulago yategeezezza nti ebivaako abantu okuggya omuliro bingi bisobola okwewalika. ebiSINGA OKwokya\nAbantu 80 ku buli 100 abagenda mu malwaliro babeera baggyiridde waka, era ku bano 60 ku buli 100 babeera bayidde ebyokya ng’amazzi, obuugi, amata n’ebirala. l Omuliro ogwokya obutereevu nga guvudde mu kyoto ne gukwata engoye, nga guvudde ku sigala atazikiziddwa n’abettima abookya bannaabwe.\nAmasannyalaze, gookya mu ngeri bbiri, go gennyini naye ate gamanyi okukasuka ensasi z’omuliro era ze zisinga okwokya abantu.\nGano gasinga kwokya bazimbi nga bagakoonyeko, abasula mu nnyumba ez’omugotteko ababbirira amasannyalaze. Ku bantu 100 be tufuna abayidde, bataano babeera bookeddwa masannyalaze.OMULIRO GUSINGA KWOKYA BAANA Abantu abasinga okwokebwa omuliro ba mirundi ena, omuli:\nAbaana abato: Kuba tebategeera bulabe buli mu kuzannya na muliro. l Ekizibu ekiriwo mu bibuga abantu bangi amasiga bagassa ku mbalaza ate nga n’abaana we bazannyira ekireetera abaana okuggya.\nEkirala, abazadde batandisa mangu abaana okufumba era bangi bayidde bafumba kyokka nga bato.\nOkusula mu nnyumba enfunda nakyo kivaako abaana okuggya kubanga bwe batuuka okwebaka, nga bateekawo obutimba, abaana bana mu katimba kamu ate ne bakoleeza n’omusubbaawa okukkakkana ng’akatimba kakutte omuliro.\nIrene Kyolaba essigiri yamuleetera obuzibu.\n2 Abakadde: Abakadde abamu batera okwambala engoye empanvu nga gomesi nga bafumba, oluusi ne zikoona mu masiga oba mu sigiri ne zikwata omuliro, ne gubookya.\n3 Abakozesa ebiragalalagala oba ebitamiiza: Bino biremesa omuntu okwetaasa amangu ng’afunye obuzibu. Oli bw’akoleeza akabiriiti asuula wansi nga kakoleeza ebiriwo ate nga mutamiivu, tasobola kwetaasa muliro, ng’aggya.\n4 Abalwadde b’ebigwo oba abafuna ebigwo eby’olutentezi nga tebiriiko kibireeta: Bw’oba n’omuntu ow’ekika kino ku mwana omuto, kakasa nti w’ofumbira tasobola kutuukawo, oyinza okuzimba amasiga ne gabeera waggulu oba okuteeka omwango omuwanvu ku ffumbiro.\nEmisubbaawa ne tadooba gifunire ekifo eky’enjawulo w’ogiwanika oba okukozesa amasannyalaze g’enjuba.\nOkujjanjaba ebigwo kubanga biwona nga tebisobola kukukosa ate abafuna ebigwo eby’olutentezi nga tebiriiko nnyo kibireeta, weewale okusemberera ebyokya wadde ng’oli ku ddagala.\nObulabe bw ’omuliro 1 Omuliro bwe gwokya omuntu, omukka oguguvaako guba gwa bulabe era gufuuka butwa mu mawuggwe kuba gukosa akabubi akagakuuma nga malamu. Obutwa buno bweyongera ssinga ekintu ekiyidde kiba kyakolebwa mu polyester nga emifaliso egya sipongi, engoye n’ebirala.\nMu bujjanjabi bw’omuliro, omubiri gw’omuntu gugabanyizibwamu ebitundu 100. Ssinga omuntu aggya ekisukka ku bitundu 10 ku buli 100 eby’omubiri gwe, omuliro gusobola okukukolako obuvune obusukka ku w’olaba.\nOmutwe 9%, ensingo eri ebitundu 9%, omukono 9%, ekifuba 9%, omugongo 18%, amagulu 18%, lubuto 9%, ebitundu by’ekyama 1% n’ebitundu ebirala ne bitwala ebitundu 18% nga bw’obigatta bikola ebitundu 100 ku 100.\nKu buli kitundu ekiyidde ssinga bituuka ku bitundu 10 ku buli 100, omulwadde oyo aweebwa ekitanda kuba embeera ye teba nnungi ng’ayinza okuggwaamu amazzi nga n’omusaayi tegukyatambula bulungi.\nAte olw’okuba omubiri nnyama bwe gulwawo, obuwuka butandika okugulya n’ofuna yinfekisoni. Obujjanjabi obusook erwako ng’omuntu ayi dde: Olw’okuba ebbugumu libeera waggulu, ky’olina okusooka okukola kwe kukkakkanya ebbugumu ng’okozesa amazzi agannyogoga amayonjo.\n1 Yiwa amazzi agannyogoga ku kiwundu okumala eddakiika 10 kubanga gayamba okuweweeza ku buvune ekiziyiza omuliro okutambula.\n2 Tobaako kintu kyonna ky’oteeka ku kiwundu (tossaako bizigo, butto, ebisooto, omusenyu, sukaali wadde omubisi gw’enjuki. Bino bisaka ebbugumu n’okusikiriza obuwuka ekireetera omuliro okutambula n’okwongera obuvune.\n3 Laba omusawo amangu ddala ng’ofunye akabenje k’omuliro kikusobozese okufuna obujjanjabi obutuufu. Obujjanjabi bw ’omuliro Omubiri guwona ne gwezzaawo ssinga ekitundu ekiyidde kiba wansi w’ebitundu bibiri ku buli 100 (2%) nga ze mbatu bbiri ez’omubiri naye bwe kisukkako awo, omubiri guba gulina okuyambibwako okuwona.\nWaliwo eddagala eriteekebwa ku kiwundu obutereevu, erimu liyisibwa mu misuwa, n’eddala lya kumira okusobola okuzzaamu omubiri amaanyi, okutangira yinfekisoni n’okukuuma awayidde obutayingirawo buwuka.\nSsinga olususu luba terusobodde kwezzaawo oluvannyuma lwa wiiki bbiri, twewola olususu awalala ne tuluteekawo ne wawona mangu.\nENDABIRIRA Y’enko vu Ssinga omuntu abeera n’ekiwundu nga tekiwonye okumala omwezi mulamba, ofuna enkovu ey’olubeerera. Obutonde bw’olususu, lulimu obufo obukola omuzigo naye omuntu ayidde omuliro omungi, olususu lwe luba terukyakola muzigo ogwo era luba lwa kikalappwa, lwatikayatika era nga lusobola okuddamu okukola amabwa amalala era gano bwe gagenda mu maaso okumala emyaka egisukka mu 10, afuuka kookolo.\nEnkovu olina okuzikuuma nga ziweweera ng’okozesa ebizigo ebyabulijjo omutali ddagala lyonna.\nEnkovu z’omu nnyingo zo zifufunyaza ennyingo era emirundi egisinga obeera weetaaga okuddamu okulongoosebwa okuzigolola. Engeri y’oku ziyiza okwok ebwa omuliro l\nKozesa amasiga oba essigiri entereevu ng’entobo ngazi ne bw’oba ogikoonyeko, tegwa. Kugira oba teeka olukomera ku kifo ekifumbirwamu ng’omwango oguyingira effumbiro guli fuuti emu okuva wansi, kuba omwana tasobola kugubuuka kutuuka w’ofumbira era wabeere nga waggalwa.\nTokkiriza baana kubeera awali ebyokya.\nTolekanga omusubbaawa oba tadooba ng’eyaka ng’ogenda okwebaka oba ng’ofuluma ennyumba yo. l Bw’otamiira tosemberera wali muliro oba ebyokya.\nKati nkola ya takisi oba boda?\nYoyo ayimbidde butebe bukalu


Bukedde Online - Bugingo addizza Minisita Simon Lokodo omuliro\nBugingo yayanukudde Lokodo n’amugamba nti, ekimumuwalampya, amanyi obuzibu we buva ye (Bugingo) y’omu ku baalemesa ekiteeso kya Lokodo okuwandiisa amakanisa g’Abalokole.\nFaaza Simon Lokodo ne Paasita Bujingo\nYagambye nti ekitawaanya Lokodo, ssente ze yamusuuza mu ddiiru gye yali aluse ey'okuwandiisa amakanisa g'Abalokole ze yali ayagagala okufuna mu gavumenti era yeefuula amunoonya ng'alinga atamanyi wa kumuggya.\nYagambye nti, Lokodo ave mu nsonga z'amakaage kubanga talina ky'amanyi ku nsonga za bufumbo n'amugamba nti bw'aba alina kye yeebuuza kyonna ku nsonga z'obufumbo agendeyo ne mukazi we abawabule.\nKyokka kimanyiddwa bulungi nti, Lokodo Ffaaza eddiini y'Obukatoliki temukkiriza kuwasa wabula mu ngeri ey'okumusomooza, Bugingo yamugambye amutwalire mukazi we ababangule mu by'obufumbo.\n"Oyo Lokodo amapalana lwakuba namusuuza omunyago n'abasumba abalala bwe baali baaagala okusanyanyawo ekkanisa nga beerimbise mu kuziwaandiika ate ang'endeko mpola kubanga nsirikidde bingi n'ebyamutuukako e Kalangala mbimanyi nja kumwabya" Bugingo bwe yalabudde Lokodo era n'amuyimbira n'akayimba ‘amaanyi tolina nga wesiba ku bintu' olwo enduulu n'evuga .\nMinisita Lokodo bwe yatuukiriddwa ku ssimu yagambye nti, tatera nnyo kwagala kukaayana na bantu batalina buvunaanyizibwa nga Bugingo n'agamba nti, omukulembeze w'ekkanisa yandibadde akola ebintu abagoberezi bye basobola okuyigirako si kusattululula bufumbo bwe olw'obusonga obutaliimu n'amuwa amagezi akole ebintu abagoberezi bye basobola okuyigirako okunywerera ku Kataonda.\nFaaza Simon Lokodo\nNantaba asonze ku bagenero 3 abaagala okumutta n'awa n'ensonga ze bamulanga\nBannamukago bagenda mu kkooti ku bya Bobi\nEbireetera abasajja obutalaga bakyala baabwe ebyobugagga byabwe\nMukaabya kata asule mu kaduukulu!\nBryan White ayimbuddwa abawagizi be ne bayisa ebivvulu


Bukedde Online - Eyafiiridde ku kyeyo bamukebedde ng'omutima n'amawugwe byalwala\nObugaali bwe baasuubiza aba LC bubatabudde...\nAbaana abazaalibwa nga tebatuuse beeyongedde...\nOmusango guli ku fayiro nnamba SD: 33/16 /10/2019 kyokka ekimuluma Kigozi tannaba kubuuzibwa engeri gye yatwala Nakintu ku kyeyo e Al-Ain n’okumanya ekyamutuukako n’afa. Nakintu yafa nga September, 28, omwaka guno.\nBya Mohammad Ssebuliba\nOMULAMBO gw’omuwala Fatumah Nakintu eyafiira ku kyeyo e Dubai gwakomezeddwaawo ku Lwokutaano lwa wiiki ewedde.\nAisha Nalubega ow’e Wakiso - Kukyoga maama w’omugenzi yagambye nti kyabatwalidde ebbanga okukomyawo muwala we kubanga baabadde balina emitendera mwe balina okuyita ekitabadde kyangu.\nWabula yakukkulumidde poliisi y’e Wakiso olw’obutamuyamba wadde yaloopa Hamid Kigozi gw’alumiriza okutwala omuwala gye yafiiridde.\nNalubega maama wa Nakintu eyafiiridde ku kyeyo.\nWilly Makubuya nga ye kojja w’omugenzi eyakomawo n’omulambo yagambye nti ekimu ku byalwisizaawo omulambo okudda ye minisitule okulwawo okuweereza ebbaluwa eraga nga bazadde b’omugenzi bwe bali abeetegefu okufuna omulambo gwabwe.\nNalubega yagambye nti bwe yasemba okwogera ne muwala we yamutegeeza ng’o mukadde gwe yali alabirira bwe yafa ng’ali mu ntegekka okufuna omulimu omulala. Kyokka waayitawo ennaku bbiri zokka n’afa.\nAlipoota y’omu sawo okuva mu ddwaaliro e Mulago yategeezezza ng’omugenzi okufa kyavudde ku bulwadde obwamulumba mu mawuggwe n’omutima ogwasangiddwa nga gwetoolooddwa amazzi. Omugenzi yaziikiddwa e Busobwe mu Buddu ku Lwomukaaga lwa wiiki ewedde.\nAbeebijambiya bazzeemu okulumba ne batta


Omubiri gw’abadde sipiika Jacob Oulanyah gusuziddwa ku parliament- wakumiddwawo ekyoto – CBS FM\nEbyoto ebikumiddwa ku parliament nga biteta\nAbabaka ba parliament n’abamu ku bakozi, basuze ku parliament nga bakungubagira eyali sipiika Jacob Oulanyah.\nWakumiddwawo ebyoto ng’akabonero ak’okukuma olumbe.\nParliament olunaku lulamba olwaleero erumazeeko ng’ekubaganya ebirowoozo n’okusiima emirimu gyeyakolera eggwanga lino.\nAbabaka boogedde ku Oulanya ng’omuntu abadde teyeerya ntama ku bitatambula bulungi mu ggwanga, ng’obulyi bw’enguzi, omuntu abadde tasiba busungu, omuntu abadde alwanirira obukulembeze obutambulira ku mateeka,era omuntu abadde atakabanira emirembe.\nOmubaka wa Pian Country ekisangibwa mu district ye Nabiratuk Achia Lemigio ayanjudde ekirowoozo nti parliament erangirire olunaku olwenjawulo lukuzibwe buli mwaka, okujjukira Jacob Oulanyah nga bwekikolebwa mu bank y’eggwanga enkulu newalala , mwebajjukirira abantu abalina ebyenjawulo byebaakolera ebitongole ebyo.\nBbo ababaka be Busoga basabye enjawukana ezaaletebwawo akalulu kobwa sipiika mu mwaka 2021, wakati wa Rebecca Alitwala Kadaga ne Jacob Oulanya zigwewo.\nSam Baka Mugabi omubaka wa Bukooli North ategezeza nti ababaka abava mu Busoga balina obubondo mu parliament bubiri, okubadde akabadde kakkiririza mu Jacob Oulanyah eyawangula Rebecca Alitwala Kadaga, naako akabadde kakkiririza mu Rebecca Alitwala Kadaga, era ono asabye ababaka banne abe Busoga bakozese ekiseera kino eky’okukungubaga baggyewo enjawukana baddeyo nga bwebaali mu kusooka.\nSarah Opendi omubaka omukyala owa district ye Tororo asabye obukulembeze bwa parliament obuggya nti bwebaba bakujjukira n’okusiima emirimu Jacob Oulanyah gyeyakolera eggwanga ne parliament, bamalewo omuze gw’ababaka abalyi b’enguzi.\nGavument ekakasiza olwaleero mu alipoota essomeddwa minister w’ebyobulamu DR Jane Ruth Aceng nti Jacob Oulanya yafudde kirwadde kya Kkookoolo.\nParliament olwaleero eyisiza ekiteeso wakati mu bamu ku babaka okukuluma nti buli mubaka aweeyo akakadde ka shillings kamu eri ensawo ya Jacob Oulanyah Education Trust Fund, eyatondeddwaawo okukungaanyizaamu ensimbi ezokuweerera abaana bomugenzi, n’abalala baabadde aweerera.\nOmumyuuka wa president weggwanga Retired Maj JESSICA Alupo, alagidde ministry yebyobulamu okumaliriza okuzimba eddwaliro lya Kkookoolo mu district ye Omoro,ng’ekijjukizo kya Jacob Oulanyah.\nOmulambo gwa Jacob Oulanyah olunaku olwenkya ku makya gwakujjibwa mu parliament gutwalibwe mu kisaawe e Kololo, eggwanga gyerigenda okumukungubagira.\nPresident Yoweri Kaguta Museveni Tibuhaburwa y’asuubirwa okubeera omukungubazi omukulu,songa okusaba kwakukulemberwaamu Ssabalabirizi w’ekanisa ya Uganda Dr Stephen Kazimba Mugalu Mboowa


Abalongo ba Kibuule: Omu olwagudde mu Swimming Pool omulala n'amugobera ng'alingiza okulaba munne gy'alaze! Kitalo!!\nKitatta omusango gw'okusangibwa ne mmundu ...\nABA FDC batiisizza okufaafagana n'abasuubuzi b'omu Kampala abasabye poliisi okugaana okwekalakaasa kwonna mu kibuga wakati nga bagamba nti bafiirwa ssente nnyingi buli lwe kubaayo.\nMu ngeri y'emu FDC era eyanukudde abamu ku banene ba DP n'ab'omukago gw'ekibiinaa kino abakkukkuluma olw'enkolagana eyatandikiddwaawo wakati w'omubaka Robert Kyagulanyi ow'ekisinde kye ‘People Power' n'ab'omukago gwa FDC abeeyita ‘Peoples government'' (FDC) n'egamba nti gwe kyanyize wa ddembe okukola ky'ayagala kuba Bobi Wine muntu mukulu eyesalirawo.Aba DP abamu balangidde FDC okwefunza omuntu wabwe Bobi Wine.\nBino omwogezi wa FDC Ssemujju Nganda yabitegeezezza bannamawulire ku kitebe ky'ekibiina e Najjanankumbi. Kino kidiridde abamu ku basuubuzi b'omu Kampala abaakulembeddwa Yasin Ssematimba okwemulugunya ku kwekalakaasa kwa bannabyabufuzi okutata mu kibuga kwe bagamba nti kugotaanyizza eby'obusuubuzi era kubafiriza. Abasuubuzi bano baasabye omuduumizi wa poliisi Okoth Ochola okutangira okwekalakaasa kwonna mu Kampala wakati.\nKyokka Ssemujju Nganda yagambye nti poliisi n'ebitongole ebikuumaddembe kati byegattiddwaako obumu ku bubinja bw'abantu abaagala okulemesa Bannayuganda okulwanirira eddembe lyabwe. Yagambye nti obumu ku bubiina buno kuliko n'akabasuubuzi abaagambye nti baagala okwekalakaasa mu Kampala wakati kuwerebwe olwo Ssemujju kwe kwebuuza oba abagaana okwekalakaasa ekibuga bakirinako ekyapa.\n‘'Tukyetegereza ebigendererwa byabwe (eby'abasuubuzi) era bwe tunazuula nti byakutyoboola ddembe lyaffe tujja kufaafagana'' Ssemujju bwe yaambye. Ku nsonga z'aba DP abamu abawakanya enkolagana ya People Power ekikulirwa Bobi Wine n'e Peoples Government abakulemberwa Col. Kiiza Besigye, Ssemujju yagambye nti Bobi Wine muntu mukulu eyesalirawo n'agamba nti abakiwakanya bagende ku poliisi bwe kiba kibanyiga.\nFDC era yagambye nti tegenda kwetaba mu nsisinkano y'ebibiina by'obufuzi ebirina ababaka mu palamenti eya IPOD ng'egamba nti NRM eremeddwa okutereeza embeera y'ebyobusuubuzi.FDC yagambye nti egenda kugenda maaso kutalaaga ebizinga by'e Buvuma n'e Kalangala ng'ekunga abantu okuwakanya embeera y'ebyobufuzi eriwo mu ggwanga gye baayogeddeko nti mbi.


Bukedde Online - Beeyiye mu kimeeza kya Bukedde ku by'ettaka\nBeeyiye mu kimeeza kya Bukedde ku by'ettaka\nOmukozi asaze omwana wa nkubakyeyo ennyindo\n'Awookusula tulina wabula ekyokulya...'\nKu ssaawa 1:00 ey'okumakya abantu baabadde baatandise dda okusimba ennyiriri okuyingira mu musomo.\nAbakungu okuva mu Minisitule y'ettaka, aba Buganda Land Board, abakungu mu poliisi abaakulembeddwa Charles Mutungi aduumira ekibinja kya poliisi ekikola ku by'ettaka ne Emillian Kayima; kw'ossa ab'ekitongole ekiramuzi, bannamateeka n'abakungu abalala abakola ku nsonga z'ettaka.\nPulogulaamu yatandise ku ssaawa 4:00 ez'oku makya ng'eweerezebwa butereevu ku Bukedde FM Embuutikizi ate ku ssaawa 7:00 ez'emisana n'egenda butereevu ku mpewo za Bukedde TV 1.\nAbantu abenjawulo okuva mu bitundu by'eggwanga ebitali bimu baabadde n'ebizibu by'okugobwa ku ttaka nga kuno kuliko Aloysius Kakande eyavudde e Ggomba, Sulaiman Mugisha okuva e Kisugu, ekkanisa gweyagoba, Kevin Nantongo yagobwa Mulago, Rose Kawuki Namuddu eyavudde e Nakawuka n'abalala bangi.\nVision Group efulumya ne Bukedde be baategese Ekimeeza kino nga bayita mu nteekateeka ewagirwa ekitongole kya nnakyewa ekirwanirira eddembe ly'obuntu ekya Democratic Governance Facility (DGF) okuyambako abantu okwanguyirwa okufuna obwenkanya.\nAbantu bangi baaweereddwa omwagaanya okwanja ensonga z'ettaka n'ebibanja ezibabobbya omutwe nga bazitegeeza abakugu n'abakwatibwako okuva mu bitongole bya gavumenti eby'enjawulo; omuntu wa bulijjo asobole okuyambibwa.\nEnteekateeka eno eddiridde okuyaayaana abantu kwe bazze balaga nga baagala okuweebwa omwagaanya okwogera ku nsonga z'ettaka n'ebibanja n'ekiruubirirwa eky'abakulembeze wamu n'abakungu mu minisitule ezikwatibwako ebyettaka n'ebyamateeka okuyingira mu nsonga bayambeko okuzigonjoola.\nAkulira enteekateeka eno Richard Kayiira yagambye nti Bukedde azze atalaaga ebitundu eby'enjawulo okuli Mubende ne Lugazi, naye ng'ekizibu ky'ettaka kivaayo nnyo mu buli lukung'aana lwe bakuba okwogera ku nsonga eziruma abantu mu kitundu ekyo.\nEyabadde asenda ettaka ly'e Nama awonye okwokebwa\nBe baasibira abantu baabwe mu bifo ebitamanyiddwa balaajanidde ku kimeeza kya Bukedde


Museveni azzeemu okulabula abali b'enguzic...\nBULIJJO abantu bamulaba n’ekidomola ky’amazzi ekya kyenvu, nga balowooza nti aguliramu mmere ya bisolo. Baamaze kumukwata ne balyoka bakitegeera nti omwo mw’abadde atambuliza emmundu!\nDavid Kisuule nga wa magye bamulumiriza nti y’abadde akulembera ekimu ku bibinja ebirumba ab’amaduuka ga Mobile Money ne babanyaga era olumu n’okutta batta! Kigambibwa nti ekibinja kino kibadde kitigomya nnyo e Mukono, Lugazi, Njeru n’ebitundu ebimu mu Kampala.\nEmmundu gye baamusanze nayo, poliisi egamba nti ye yakozeseddwa mu kulumba owa Mobile Money Sofia Nakayaga ow’e Lugazi ne battirawo omukozi we Evelyn Nantale 16, era ne “Bbebi” wa Nakayaga ne bamutuusaako ebisago.\nNantale eyattiddwa ye yabadde asitudde Bbebi era omwana ono essasi lyamukubye olugalo ne lukutukako. Nakayaga yabadde annyuse wabula ab’emmundu ne bamulinnya akagere nga baagala okumubbako ensimbi. Baamugendedde ku mugongo era olwabadde okuyingira ennyumba, nabo ne bayingira ne bamulagira abawe ensimbi zonna ze yabadde akoze ku Mobile Money.\nNantale baamukubye essasi ng’agezaako okukubira ababbi enduulu era n’afiirawo. Oluvannyuma baakutte ssente zonna ne badduka nazo, wabula olw’amasasi agaabadde gakubiddwa n’enduulu abatuuze gye baabadde bawulidde baataayizza ababbi era ne bakwatako omu.\nMu kubataayiza, kigambibwa nti Kisuule ye yabadde n’emmundu era yakubye amasasi mangi mu bbanga okusaggula ekkubo w’anaddukira, kyokka ate munne (eyabadde talina mmundu) abatuuze ne bamutaayiza ne bamukwata batandika okumukuba okutuusa poliisi lwe yazze n’emutaasa n’atwalibwa ku poliisi y’e Lugazi gy’amaze wiiki emu n’ekitundu okuva lwe yakwatiddwa abatuuze.\nENGERI GY’ABADDE AKWEKA EMMUNDU\nKisuule baamukutte n’emmundu ey’ekika kya AK47 era ng’alina n’amasasi 24 be ddu. Baamukwatidde ku kyalo Bukaaya mu Ggombolola y’e Busamuzi mu disitulikiti y’e Buvuma ku bizinga nga n’emmundu gy’abadde agikweka.\nAbatuuze baategeezezza nti Kisuule abadde yafuna ekikapu ekinene, nga bw’aba alina olugendo oluwanvu gy’agenda, akwata ekidomola n’akituuza mu kikapu n’akyambalira ku mugongo n’atandika olugendo.\nEmmundu yali yagiggyako ekikondo eky’emabega era nga yaddira ekidomola n’akisala waggulu, nga w’abadde ayisa emmundu era munda ng’ateekamu “ccacu” okubuzaabuza abantu nti atambulizaamu mmere ya bisolo.\nOlumu nti abadde agenda n’ekidomola kino mu birabo by’emmere, n’akung’aanyizaamu emmere ebeera efisse okwongera okukakasa abatuuze nti ekidomola akitambulizaamu mmere ya bisolo.\nKisuule wadde abadde mu magye wabula era abadde alunda era awaka abadde alundirawo ebisolo, ekintu abamu ku batuuze kye baagambye nti abadde akyekwekamu abuzeebuze abantu nti gwe mulimu gw’aggyamu ensimbi.\nPoliisi bwe yamulondodde e Buvuma n’emukwata, yasoose kwegaana bya mmundu wabula poliisi bwe yamubuulidde byonna ebimukwatako n’ebyama bye yabadde emuzuddeko, n’agonda n’abakulembera okubatwala w’abadde akweka emmundu.\nAbadde agikweka mu kasiko akaliraanye ennyumba w’abadde asula. Yali yasima ekinnya mw’abadde atuuza ekidomola kino ng’amaze okukisabika obulungi mu kaveera n’agiziika era nti abadde agiggyayo matumbibudde bw’aba alina w’agenda okulumba. Yabalaze n’ekikapu ekinene mw’abadde agitambuliza ng’agenda wala.\nBATWALIBWA MU KKOOTI Y’AMAGYE\nOmwogezi wa Poliisi mu kitundu ekya Ssezibwa Helen Butoto yagambye nti abasajja bombi baggyiddwa ku poliisi e Lugazi ne bakwasibwa eggye lya UPDF ne fayiro zaabwe era bagenda kuvunaanirwa mu kkooti y’amagye


Bukedde Online - Leero mu mboozi yaffe n'omukenkufu tukulaze engeri gy'oyinza okukozesaamu butto w'ebinazi okuwonya emmeeme ya wansi n'ensundo\nABANTU batera okugendako ku bbiici okucakala, batuulako wansi w’emiti eggyefaananyirizaako ekisansa okubeera ebibala ebiringa amapapaali era we giba walabika bulungi n’okusanyusa.\nGino bagiyita ‘binazi’ era edda bajjajjaffe baagisimbanga ne baasa ebibala ebyo okunywa amazzi agaabayambanga okufuna eminnyo mu mibiri n’ebirungo ebizimba obutoffaali bw’omubiri.\nTeebakomanga awo, baalyanga n’ekimere ekyeru ekibeera munda. Ddaaki baabikoona ne bakolamu ennazi eyacaaka mu gya 1970 olw’abantu abaatambulanga n’omulembe okumukozesa mu nviiri okuzinyiriza, obutakutuka nga bazikuza n’obutalumwa nsekere.\nNaye emigaso gya butto ava mu binazi tegikomanga, era omuntu amukozesa amuyamba bino; lAbalumwa enjala buli kiseera ne kibaviraako okulya ennyo ate ne bafuna omugejjo oguvaako endwadde ezitali zimu. Buli lw’owulira ng’oyagala okulya ng’essaawa z’eky’emisana tezinnatuuka osobola okunywa ku butto ono n’obeera bulungi. lAgwa ebigwo amuyamba, alina ekirungo ekiyamba obutoffaali bw’obwongo okufuna amaanyi n’emmere.\nOluusi omubiri gulwawo okubuwa ssukaali oba gulukosi ekireetera omuntu okuggwaamu amaanyi n’agwa ebigwo. lAkola ku muntu atera okuwungawunga n’abawulira kamunguluze. Kuba ayamba omusaayi okutambula okugenda ku bwongo. lAkola ku mannyo agalimu ebituli anti atta obuwuka obugalya n’akuyamba n’obutawunya kamwa. Omunyumunguza mu kamwa buli ku makya.\nlButto w’ebinazi anuuna obutwa mu lubuto n’akkakkanya obulumi kw’alumizibwa olubuto. lAbakyala abasiiyibwa mu bitundu by’ekyama, Bannabukalu oyisaayo butto n’aziyiza yinfekisoni. lOsobola okumukozesa nga ebizigo okusiiga abaana n’abantu abakulu ne batasiiwuuka n’obutafuukuka nsusu.\nAzimba obwongo omuntu n’aba nga teyeerabiralabira. lAlina situka naawe mukozese mu nviiri, zirabike bulungi ate nga tezikutuka ne bw’oba ozisumuludde. lAyamba ku bantu abalwadde b’eddookooli n’abakala emimwa.\nOmugatta n’omunnyo gw’ekisula n’osenya amannyo ne gatukula bulungi. lButto w’ebinazi bw’omugatta n’ekizimbulukusa n’oyisa mu nkwawa tezijja kutuyaana ate azimalamu akasu.\nAkola ku nkyakya, abakyala abaagala okukuza obukoowekoowe n’ekisige naawe mwesiige.\nOsobola okumukozesa mu kufumba kubanga talina masavu mabi.\nEnjuki gw’erumye n’alina emmeeme eya wansi mukozese.\nAyamba ku bantu abatawulira bulungi n’abeerumika.\nSsinga omugatta n’olusennyente ne magadi, osobola okumukolamu eddagala ly’engatto. lAbalina olususu olufudde n’ensundo butto ono abayamba.\nAyamba okuggya obutwa mu kibumba ne ku baana abalumwa obwoka. Asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.


Ttiimu ya Nnabagereka wa Buganda, ey'Omusu, n'eya Katikkiro ey'Omutimba Omuyanja zaakwegera eryanyi mu maaso ga Ssaabasajja mu ziggulawo emipiira gy'Ebika bya Buganda\nTTIIMU ya Nnabagereka wa Buganda, Sylivia Nnagginda, ey'Omusu, n’eya Kattikiro Charles Peter Mayiga (ey'Omutima Omuyanja), zaakuttunkira mu maaso ga Ssaabasajja, ku mukolo gw'okuggulawo emipiira gy’Ebika bya Buganda omwaka guno.\nOlukiiko olutegeka empaka zino, ne minisita w'ebyemizannyo e Mmengo, Henry Kiberu Ssekabembe, be baatuuse ku kukkaanya kuno nga batema empenda ku ngeri ez'omwaka guno gye zigenda okuddukanyizibwamu.\nOmupiira oguggulawo gwe gumu ku gisuubirwa okubeerako abawagizi abangi kuba ng’oggyeeko eky’abantu okwagala okulaba ku Ssaabasajja, bajja kuba baagala okulaba anaamegga munne, wakati wa Nnabagereka ne minisita w’ebyettaka ne Bulungibwansi, Mayanja Nkalubo (Abomusu), ne Katikkiro Mayiga, Ow’omutima Omuyanja .\n“Ssaabasajja yasiimye okulabikako eri Obuganda ku mukolo gw’okuggulawo empaka z’Ebika bya Buganda wakati w'abazzukulu b'Omutaka Kakeeto ab'Omutima Omuyanja, n'aba Nkalubo Abomusu, era tukunga abantu okujja mu bungi,” Ssekabembe bwe yategeezezza.\nObululu obulala bukwatibwa ku Mmande (April 15), mu kkooti ya Kisekwa, e Mmengo, sso ng’empaka zisuubirwa okutandika nga May 11.


Bukedde Online - Ensonga abalamuzi ze beesigamyeko nga basala omusango ogwa Togikwatako\nEnsonga abalamuzi ze beesigamyeko nga basala omusango ogwa Togikwatako\nEbyabadde mu kkooti\nMinisita Onek bamukunyizza ku ttaka ly’e...\nOmumyuka wa Ssaabawolereza wa Gavumenti Mwesigwa Rukuntana ( ku kkono) ne Ladisras Rwakafuuzi ( ku ddyo).\nABALAMUZI okwabadde omumyuka wa Ssaabalamuzi Owiny Dolo, Remmy Kasule, Elizabeth Musoke, Kenneth Kakuru ne Cheborion Barishaki bwe baabadde tebannawa nsala yaabwe beesigamye ku nsonga 14 abawaabi ze baateekayo mu kkooti.\n1 Kkooti yatunuulidde eky’okuggya ekkomo ku myaka gya Pulezidenti okuva ku 75 ekibadde kigambibwa nti kyakolebwa mu bukyamu naddala okukyusa ennyingo ya 102 (b). 2\nOludda oluwaabi lwalaga nti eryaanyi eryakozesebwa ebitongole ebikuumaddembe okuviira ddala mu nkuhhaana ezaategekebwa okwebuuza ku bantu okutuukira ddala mu Palamenti byali bikontana ne Ssemateeka era nga bissaawo embeera etasobozesa bantu kusalawo nga tebali mu kutya.\n3 Eky’okwongeza ekisanja ky’ababaka okuva ku myaka etaano okutuuka ku musanvu nga kitandikira ku bakulembeze abaliko mu kisanja kino.\n4. Kkooti era yatunuulidde eky’okwongerayo ekisanja ky’abakulembeze mu Gavumenti z’ebitundu ekyafuulibwa eky’emyaka omusanvu.\n5 Oludda oluwaabi lwalaga nti tewali muntu yenna ababaka gwe beebuuzaako nga bongezaayo ekisanja okuva ku myaka etaano kuba ne Sipiika bwe yali asindika ababaka okwebuuza ku balonzi ensonga eno teyaliimu.\n6 Ekikolwa ky’okukozesa eggye erikuuma Pulezidenti erya Special Forces Command (SFC), eryeyambisibwa mu kufulumya ababaka ku kifuba kkooti yabadde erina okukiwaako ensala oba nga kyali mu mateeka. Abawaabi baabadde bagamba nti kino kikontana n’ennyingo eziwerako okuli; 1, 2, 3 (2) ne 8A eza Konsitityusoni.\n7 Ekikolwa ky’okuzzaawo ekkomo ku bisanja by’emyaka gya Pulezidenti; abawaabi bagamba nti kyakolebwa mu bukyamu kuba kino kirina kukolebwa nga bayita mu kalulu k’ekikungo.\n8.Abawaabi baateekayo omusango nga bagamba nti kyali kimenya mateeka omubaka ssekinnoomu Raphael Magyezi (Igara West) okwanja ekiteeso ky’okukyusa Konsitityusoni nga tekivudde mu Gavumenti.\n9 Abawaabi baabadde bawakanya ne ky’okugamba nti okugaana omuntu awezezza emyaka 75 okwesimbawo kubeera kumusosola kuba y’emu ku nsonga eyaweebwa abaakyusa Konsitityusoni.\n10 Abalamuzi era baatunuulidde oludda oluwaabi kye lwassaayo nga lugamba nti abantu tebeebuuzibwako ng’ababaka bagenda okuteesa ku by’okukyusa Konsitityusoni ku nsonga ezimu ezaayisibwa.\n11 Palamenti nayo kennyini kigambibwa nti teyagoberera mateeka ng’ekyusa Konsitityusoni kuba abantu abatali babaka baalabibwa nga bayingidde mu kisenge omuteesezebwa.\n12 Oludda oluwaabi era lwabadde lugamba nti ekiseera ennongoosereza we baagireetera tewaali babaka ba ludda luvuganya mu Palamenti kubanga baali bafulumye nga bawakanya engeri bannaabwe gye baali bakubiddwa.\n13 Ekirala baabadde bawakanya engeri amateeka agafuga eby’okuteesa gye baagavvoolamu. Okugeza ababaka bonna tebaaweebwa mukisa kuteesa, awamu n’okulemwa okwawula olusoma lw’ebbago Olwokubiri n’Olwokusatu nga tebayisizzaawo nnaku\n14. Abalamuzi era baatunuulidde engeri Pulezidenti gye yateeka omukono ku bbago ly’etteeka nga tewali satifikeeti okuva ewa Sipiika eya Certificate of Compliance ne satifikeeti okuva mu kakiiko k’ebyokulonda nga bwe kirina okuba.\nABABADDE MU MUSANGO GUNO Oluvannyuma lw’okuyisa ekiteeso ky’okuggya ekkomo ku myaka gya Pulezidenti abantu abeenjawulo baatandika okuvaayo mu January w’omwaka guno nga bawakanya engeri ekiteeso gye kyayisibwamu.\nAbabaka ba Palamenti okuli; Winfred Kiiza akulira oludda oluvuganya Gavumenti, Ibrahim Ssemujju Nganda (Nnampala w’oludda oluvuganya Gavumenti), Gerald Karuhanga (Ntungamo Munisipaali), Mubarak Munyagwa (Kawempe South), Allan Ssewannyana (Makindye West) ne Jonathan Odur (Erute South).\nAba Uganda Law Society nabo bawaaba. Oludda oluwakanya okukyusa Konsitityusoni lubadde lukulemberwa; Loodi Meeya Erias Lukwago, Ladislaus Rwakafuuzi, Dan Wandera Ogalo, James Byamukama, Yusufu Musembuli, James Jjabi, Moses Okalany, Luyimbazi Nalukoola ne Badru Wanjiyu. Male Mabiriizi y’omu ku babadde abawaabi nga yeekiikirira yekka ng’alumiriza nti eky’okwongeza emyaka gy’ekisanja okuva ku etaano okutuuka ku musanvu kyakukusibwa.\nAte oludda oluwawaabirwa olwa Gavumenti nga lukulemberwa; Mwesigwa Rukutana (omumyuka wa Ssaabawolereza wa Gavumenti) ng’ayambibwako Francis Atoke, omuwabuzi wa Gavumenti ku by’amateeka (Solicitor General), Christine Kaakwa, Martin Mwambutsya, Henry Oluka, Elisha Bafirawala, George Kalemera, Richard Adrole, Geoffrey Madete, Imelda Adongo, Susan Akello, Johnson Akwera ne Jackie Amusgut.\nOludda oluwaabi lwaleeta obujulizi nga lusaba etteeka lino lyonna n’obuwaayiro bwamu bisazibwemu, Ssemateeka asigale nga bwe yali nga beesigama ku kunnyonnyola kwe baawa okulaga nti ababaka tebaagoberera mateeka mu kuyisa etteeka lino era n’omutima mwe baalireetera gwali mubi nga baagala lisazibwemu bukolokolo.\nAbantu ab’enjawulo baawa obujulizi omuli ababaka abaakubwa ate oludda lwa Gavumenti ne luleeta abajulizi okunnyonnyola ebyaliwo n’okulaga nti baabikola bagoberera mateeka era waaliwo enkalu ng’abajulizi ab’enjawulo bababuuza akana n’akataano ku bujulizi bwabwe. Mu kuwulira omusango Gen. David Muhoozi, omuduumizi w’eggye lya UPDF y’omu ku baalabika mu kakiiko ng’awolereza obulumbaganyi obwakolebwa eggye erikuuma Pulezidenti erya SFC. Betty Nambooze naye yawa obujulizi n’alaga nti y’omu ku babaka 25, abaafulumizibwa aba SFC ku kiragiro kya Sipiika nga September 27, 2018. Abajulizi abalala abaawa obujulizi ku ludda lwa Gavumenti kwaliko; Keith Muhakanizi akulira eggwanika lya Gavumenti, akulira ebyokwerinda ku Palamenti Ahmed Kagoye, eyali omuduumizi wa poliisi mu Kampala n’emiriraano Frank Mwesigwa, omuwandiisi wa Palamenti omukulu Jane Kibirige, akulira abakozi ba Gavumenti John Mitala nga buli omu baali bamulumiriza okubeerako kye yakola mu kuyisa ennongoosereza mu Ssemateeka mu December wa 2017.\nE Kenya muliro...\nKlezia ewandiikidde Museveni


Bukedde Online - Ekkubo litabudde meeya Kagimu ne ssentebe w'ekyalo\nBannanyini bizimbe balemeddeko bazzeemu ok...\nEkkubo lyatabudde meeya wa munisipaali y’e Mukono, George Fred Kagimu n’abatuuze abakozesa ekkubo eriyita okumpi n’ekifo kye ekisanyukirwamu era ekibeeramu emmotoka z’empaka ekya Festino City.\nKagimu ku kkono ng'awaanyisiganya ebisongovu ne ssentebe Ssebunya ku ddyo.\nAbatuuze nga bakulemberwamu ssentebe w'ekyalo kya Ntaawo DFI, John Ssebunya ku Lwokubiri baalumbye ekkubo lye baagambye nti meeya Kagimu yabadde aliyiyeemu ettaka n'ekigendererwa eky'okuliziba ng'era lino libadde terikyasobola kuyisa mmotoka nga liyisa bodaboda na batambuza bigere bokka.\nBano baabadde bakyayogera eri ab'amawulire n'okulaga obutali bumativu bwabwe eri meeya Kagimu gwe baagambye nti wadde abatuuze baawaayo ettaka eriyitamu ekkubo lino ku bwereere nga naye tannaba kugula kifo kino, beesanze ng'ebbanga lyonna azze abalemesa okulikola nga ne bwe basaba ttawunu kiraaka liggulwe ng'ono abasaba basooke bakkaanye ne Kagimu bbo kye bawakanya kuba taliyinaako buvunaaanyizibwa lya kyalo.\nManeja wa Festino Deo Ssempala yalabye abatuuze bongera kukungaana kwe kukubira Kagimu amasimu ag'oluleekereeke okutuusa lwe yatuuse nga tasalikako na musale.\nSsebunya (ku kkono) ne meeya Kagimu (wakati) nga bawaanyisiganya ebigambo mu kifo ewaayiiriddwa ettaka.\nMeeya Kagimu yatuuse ayambalira ssentebe Ssebunya era kaabuze kata bagwangane mu malaka nga buli omu asonga mu munne ennwe n'okweyogerera ebisongovu.\nYavunaanye Ssebunya okutandika okumusalako ebigambo nga bwe yabadde azibye ekkubo kye yagambye nti tekyabadde kituufu kuba ye ekyamuyiisizza ettaka mu kifo kino ng'aluubirira kulikola ate si ku ssente za gavumenti wabula wabula ezize ng'omuntu.\nYe Ssebunya yagambye nti Kagimu n'abantu be abakola ku Festino babadde baayiye ettaka mu kkubo lino nga tebalina gwe bategeezezzaako wadde ye nga ssentebe w'ekyalo ekyaviiriddeko abatuuze okutandika okumubuuza ekigenda mu maaso nga naye takitegeera.\nMeeya Kagimu ne Ssebunya mu kifo ekyavuddeko obuzibu olw'okuyiwamu ettaka.\nSsentebe yagambye nti eby'embi kwe kuba ng'ate n'ekkubo eddene eriva ku luguudo olugenda e Jinja ku ky'e Ntawo okudda ku NARO n'okweyongerayo nalyo mu kiseera kino baalizibye nga bakola omugga ogubadde gwabomoka nga kati wano abatuuze we babadde bayitira Kagimu ate ne yeekobaana n'ayiwawo ettaka ng'emmotoka tezikyayita ekitali kituufu.\nBano bawaanyisiganyizza ebisongovu ssentebe Ssebunya n'atuuka n'okusaba meeya Kagimu amwetondere ng'agamba nti yabadde amwogeddeko kalebule nga bwe yasolooza ssente mu bantu wabula nga meeya yeeremye n'agaana okwetonda wadde okubimenyawo.\nKagimu mu kwogerako ne Bukedde yeegaanye ebibadde byogerebwa Ssebunya n'agamba nti talina kigendererwa kiziba kkubo lino nti yayiye ettaka mu kifo kino ng'ayagala kukola kkubo lino.\nDdifensi w'ekyalo kino Henry Musoke yannyonnyodde nti ekkubo lino lyaliwo dda ng'okuliziba kiba kikyamu kuba liyamba nnyo abantu ng'ate abatuuze be baaliwaawo nga tebasasuddwa wadde ennusu.\nFestino Deo Ssempala


OLUSUSU okubeera nga lunyirira kyeyagaza kubanga omuntu abeera alabika bulungi. Olususu luyinza okufuukuuka olwendwadde ez'enjawulo oba ng'obuzibu buva ku ngoye z'oyambala oba ekitundu mw'oli oba ng'olina kyolidde omubiri kye gutayagala. Oluusi tekiba kyangu kujjanjaba ndwadde zino naddala ku bantu abagayaavu eri emibiri gyabwe.\nMatia Mulumba omutuuze w'e Mwera Busujju yagambye nti omuti oguyitibwa omulamula abamu gwe bamanyi ng'oluwaanyi tegukoma ku kulamula bibanja byokka naye ddagala lya maanyi ku kulongoosa endwadde z'ensusu.\nSsinga oba olwadde namusuna weekwate oluwaanyi okuwona amangu. Okwejjanjaba sima emirandira gy'oluwaanyi ogirongoose bulungi oluvannyuma giteeke mu sefuliya ofumbe okumala ebbanga.\nBw'obiggya ku muliro linda biwolemu okenenulemu amazzi oganaabe. Mu nnaku ntono ebitulututtu ebikubye ku mubiri bitandika okukala. Oba oyinza okusima emirandira n'ogirongoosa oluvannyuma n'ogyanika. Bwe gikala gisekule ofunemu ensaano gy'otabula mu bizigo.\nEbizigo mwotadde eddagala bw'obisiiga omulwadde wa namusuna awona mangu. Eddagala lye limu liwonya endwadde z'ensusu nga olusolo, likaza n'ensundo n'okulwanyisa embalabe.\nOluwaanyi era lukola bulungi mu kyogero ky'omwana ate abantu abakulu balweyambisa mu kyogo wabula onoga ebikoola n'obiyengera mu ddagala eddala eribeera mu kyogo


Bukedde Online - Buloba Kabaka gy'akulizza Amazaalibwa kifo kya byafaayo\nObubaka bwa Kabaka ku mazaalibwa ge ag'e 62\nOmubaka Simeo Nsubuga asabye Kabaka azzeew...\nKABAKA Ronald Muwenda Mutebi II, yasiima Amazaalibwa ge ag’omulundi guno, agakulize mu muluka gw’e Buloba ku ssomero lya Lubiri High School e Nabukalu - Lukwanga.\nEssomero lya Lubiri High awagenda okubeera emikolo gy’Amazaalibwa ga Kabaka.\nBuloba muluka ogusangibwa mu Ggombolola ya mumyuka Wakiso, mu ssaza ly’e Busiro.\nOmuluka guno gutudde ku bugazi bwa sikweya mayiro 15, gulina ebyalo 5 okuli; Buloba Bunwa Kapeeka Zooni, Bwotansimbi Kiweesa Sserugoye zoone, Kasero Kirimamboga Ttoni, Kalambi -Kiwumu ne Bukasa Bukulu zooni.\nBuloba muluka mukulu mu Bwakabaka bwa Buganda, era gulina ebyafaayo ebiwerako omuli n’omugga Mayanja gwe bagamba okuba nga gwazaalibwa buzaalibwa.\nGeorge Willian Nsubuga, ow’Omuluka gw’e Buloba agamba; Erinnya Buloba, lyava ku mugga Mayanja ogwo ogugambibwa nti gwazaalibwa muntu, abantu bangi baagendangayo n’amalobo okuloba ebyennyanja n’ensonzi.\nOluusi abaana be bbanga ku bakadde baabwe okugenda okuloba ebyennyanja, kale nga bwe babanoonya nga tebabalaba nga babuuza ku bannaabwe abali okumpi nti gundi alazewa? Nga baddamu nti "Baagenze Kuloba." N’abantu abakulu nga b’atera okwogera nti kaηηende ndobe ku byennyanja, olwo erinnya Buloba ne likala ku kitundu kino.\nEBIFO BY’EBYAFAAYO EBIRI MU BULOBA\n1. Omugga Mayanja nga guviira ddala Sseguku ne gutuukira ddala ku mugga Kiyira, guwanuuzibwa nti gwazaalibwa muntu era balongo, waliwo Mayanja Wasswa ne Mayanja Kato, gwe gwawula disitulikiti y'e Wakiso ne Mpigi, era gwawula amasaza Busiro ne Mawokota. Gugaawulira e Naziri -Buloba era ne gwawula Busiro ne Busujju. Omugga guno era gwe gwawula ggombolola ya Mumyuka Wakiso ne Ssaabagabo Nsangi.\n2 Olusozi Bwotansimbi. Kuno kwe kuli emyeso egyayesebwanga Bassekabaka ab'edda, ku lusozi kuno bajjangako okwesa, era ku mayinja kwonna kuliko ebinnya by'omweso ebyasigalako. Ssaalongo Issa Malunda, ssentebe wa Bwotansimbi Kiweesa Ssrugoye Zooni awasangibwa olusozi luno agamba nti, Ekituluma ekifo kino baakigula, naye obuwangwa bwaffe bugenda kuzikirira kuba bagenda kuzimbawo amayumba.\nOmukyala eyagula olusozi luno mmwegayirira atulekereewo ekifo kino, naye kye mmanyi bw’anaatuuka okuzimba ayinza okusendawo, ebyafaayo byaffe ne bisaanawo. Nsaba Mengo eveeyo erwanirire ebifo byaffe eby’ennono kuba kino nakyo kirabika kirugenda”. Ku lusozi wano Ssekabaka Winyi okuva e Bunyoro bwe yali ajja e Buganda, naye we yatuukira n’asooka ayesa ku mweso, yajja n'embwa ze era ebigere byazo we zaasitama nabyo weebiri. Waliwo n’ekyoto kye baakumanga okufuna ekitangaala n’oluzzi mwe baanywanga amazzi, naye kati lwakalira.\nOmugga Mayanja e Naziri - Buloba, wano we gwawulira disitulikiti y’e Wakiso ne Mpigi era we gwawulira amasaza Mawokota ne Busiro.\n3 Ekifo Wanga, kya buwangwa mu kika ky’Aboobutiko era bagendayo okukolerayo emikolo gy'ekika kyabwe.\n4 Omuti Sserukululengejja, awaaziikibwa Omutaka Mukiibi Ssebukko, Jjajja w’ekika ky’Olugave, n’abaana be mu kiswa ekiriwo, era Aboolugave nabo bagendawo okukolerawo emikolo. Omuti guno omugavu omunene kwe kuva ensibuko y’omubala gw’Abolugave ogwa “sseruku lulengejja simanyi lulingwira” Ku muti guno kuliko emiti etaano okuli; omuvule omunene we waaziikibwa Mukiibi, emiti ebiri emitonotono be baana be, ate omuti omutono ye mukyala we Nabunnya. Era waliwo n'olubiri lw’Aboolugave omusibuka Jjajjaabwe Mukiibi Ssebukko.\n5 E Buloba we wali n'obutaka bwa Namasole Nansikombi azaala Ssekabaka Kamaanya e Kasengejje, obusangibwa ku kyalo Bunwa mu LC ya Buloba Bunwa Kapeeka, Nansikombi ye yali omuzaana wa Ssekabaka Ssemakookiro azaala Ssekabaka Kamaanya.\nLUBIRI HIGH SSOMERO LYA SSAABASAJJA\nSarah Nagujja Kikomeko akulira essomero lino agamba bwati; Essomero lino lisangibwa ku kyalo Nabukalu okumpi ne Buloba. Lino ssomero lya Ssaabasajja, yasiima ne tulitandikawo mu 2010 naye abadde tajjangako ku ssomero lye, kale emikolo gy’Amazaalibwa ge okubeera wano mukisa munene era lw’agenda okuliggulawo mu butongole.\nTwatandikawo n’ebizimbe ebitonotono, naye kati tulina ebizimbe eby’amaanyi bye tuzimbye, era ekizimbe kino ekinene kye tumalirizza kye tutegese okukwasa Ssaabasajja Kabaka Ronald Muwenda Mutebi II ng’ekirabo ky’amazaalibwa ge ag’emyaka 62, era tukakasa ajja kukisiima.\nEkizimbe ky'essomero kifaanana Twekobe e Mmengo. Twayagadde okuggyayo obubonero bwa Buganda. Twayagadde abantu bwe batuuka ku ssomero lya Lubiri High, bamanye nti ddala bali mu Buganda.\nEBYAFAAYO BY'ESSOMERO LYA LUBIRI HIGH\nLino ssomero lya Ssaabasajja Kabaka wa Buganda nga lyatandikawo ku mirembe gya Ssekabaka Muteesa I mu Lubiri e Mmengo, oluvannyuma lw'Abazungu okujja mu ggwanga okusomesa eddiini. Lyatandikibwawo kusomesa Abalangira n'Abambejja okufuna obugunjufu.\nAmazaalibwa ga Kabaka


Bukedde Online - Owapoliisi aleppuka na gwa kusobya ku muwala we.\nEyali minisita wa Kabaka aziikibwa Lwakubiri\nKyambogo egobye abayizi abeekalakasizza\nOMUPOLIISI asiiwuuka empisa n’asobya ku muwala we n’amufunyisa olubuto asimbiddwa mu kkooti e Mukono. Omulamuzi Mackay Opolot yamusindise mu kkooti enkulu awerennembe n’omusango guno.\nOludda oluwaabi nga lukulemberwa Sam Wayira lwategeezezza nti ASP. Charles Oriku (54) akolera ku kitebe kya Poliisi mu obukiika kkono Uganda mu disitulikti y’e Masaka y’avunaanibwa omusango gw’okusobya ku muwala we ow’emyaka 17 ng’asoma mu ssiniya ey’okusatu.\nWayira yategeezezza kkooti nti Oriku ng’asinziira mu maka ge e Kayanja mu ggombolola y’e Naggojje mu disitulikti y’e Mukono nga January 27, 2013 yayita muwalawe ono n’amutuma amunoonyeze essaati ye kyokka wano we yamusikira n’amuggyamu engoye n’amusobyako.\nKigambibwa nti oluvannyuma lw’okulaba ng’omuwala ono atandise okuvaamu omusaayi, yamuvaako n’amulabula obutabaako muntu yenna gw’abuulirako.\nOmuwala yategeeza nti yatya okubuulirira ku maamawe Sarah Namusoke mu kiseera ekyo eyali agenze mu katale.\nKigambibwa nti omuwala ono Oriku si yaamuzaala nga mwana wa mujja na nnyina. Omuwala era yategeeza nti kitaawe ono (Oriku) yali yamwegezaamu dda okumusobyako kyokka olwasooka n’alusimattuka ng’olwaddako teyasobola kumuwona.\nWayira yategeezezza kkooti nti yali dayirekita w’essomero omuwala ono gy’asoma, William Nsubuga eyamutwala mu ddwaliro ne bamukebera ng’okusoma kutandise bwe yali alwalalwala.\nLipoota y’omusawo yalaga ng’omuwala ono bwe yali ali olubuto. Nsubuga bwe yateeka omuwala ku nninga ayogere ani yali nnyini lubuto, kwe kukawanngamula nti kitaawe Oriku ye yamusobyako nga yali teyeebakangako na musajja yenna.\nOlwo polisi yamukwata kwe kusimbibwa mu kkooti n’avunaanibwa. Omulamuzi Oporot yagaanye Oriku okubaako ky’ayogera mu kkooti n’agamba nti omusango gwe yazza gwa nnaggomola nga gulina kuwulirwa mu kkooti nkulu yokka.\nOriku yasindikiddwa mu kkomera e Luzira okutuusa olutuula lwa kkooti enkulu lwe lulituuka n’ayitibwa okwewozaako.\nOwapoliisi asindikiddwa e Luzira lwa kusobya ku muwala we.\nMoon - G kituufu wamalayo?\nGoodlfye beeriisizza nkuuli ku Labonita\nTuzudde ebibinja ebyambula abakazi emisana ttuku


‘Emyaka ebiri mu kkomera gikyusizza obulamu bwange’\nOMU ku bavubuka abeejjerezeddwa mu by’e Bugerere, abantu bwe beekalakaasa olwa Kattikiro okugaanibwa okugenda e Bugerere emyaka ebiri n’emyezi omusanvu by’amaze mu kkomera na kati anoonya w’atandikira wakyamubuze.\nPAUL KIKULWE (34) ow’e Ssumbwe era nga ye yali omwami w’omuluka gw’e Nakabugo ne Ssumbwe e Wakiso, olutabaalo alunyumya bw’ati:\nNagenze okuva e Luzira nga nfuuse mulema era kati ntambulira ku muggo. Nafuna obukosefu mu mugongo ne nsannyalala okuva mu kiwato okutuuka ku bigere, sisobola kunywa caayi oba mmere eyokya olw’amannyo okunnyenyera.\nPikipiki zange bbiri nasanze zaatalagga ate ng’eyali mu Ndeeba baagala za paakingi ze sirina kuba n’omulimu sikyalina.\nNagenze okutuuka awaka nabbubi ye yannyanirizza ate kyo ekibanja nga baliraanwa baakiwambako ekitundu era kati tuli mu nkaayana za ttaka.\nOkusibwa kwange mu kkomera e Luzira kwali kupange era nga kyakolebwa bannabyabufuzi abeeyambisa omukisa gw’ebikwekweto ebyali bikolebwa ebitongole ebikuumaddembe oluvannyuma lw’okwekalakaasa okwali mu Buganda.\nNga wayise ennaku nnya okwekalakaasa nga kuwedde, nali mu bannange e Bulaga ku lw’e Mityana ssaawa nga 2:00 ez’ekiro ne wajja abaamagye n’abapoliisi ne bampita nga bansaba mbayabe.\nBannyingiza mmotoka ya buyonjo ne bantwala ku poliisi ya Bulenga Support. Bannyongerayo ku poliisi e Nateete mu kifo kya poliisi y’e Wakiso etwala Bulenga.\nE Nateete gye bantegeereza nti bankutte lwa kwetaba mu kwekalakaasa. Nababuuza nti, ‘Nze omuntu eyali akola emirimu gyange kwolwo nga n’ebyokwekalakaasa nawulira biwulire kiki ekyali kinkwasa?\nBATUTWALA E MAKINDYE\nBaatwongerayo ku poliisi y’e Katwe gye twaggyibwa okutwalibwa e Makindye ng’eno twamala ennaku nga tebatuwa mmere. Twatwalibwa mu kkooti y’omulamuzi gwe nzijukirako erya Namagembe e Makindye ne batusomera ogw’obutujju era n’atusindika ku limanda mu kkomera e Luzira gye nkulungudde emyaka esatu.\nTUTUUKA E LUZIRA\nNga tutuuse e Luzira, twasanga ng’endya ya bizibu olw’abasibe abangi. Obuugi tubunywa ku ssaawa 1:00 ate akawunga leero bwe mukafuna ku ssaawa 2:00 olunaku oluddako mukafuna ssaawa 8:00.\nBaasookanga kutuwa ssupu wa bijanjaalo ng’owuutamu lumu ate nga byo ebijanjaalo tebiweza na lubatu naye we tuviiriddeyo ng’ebyendya bitandase okulongooka.\nEngeri ensimbi gye zitakkirizibwa Luzira, ebintu bye bikozesebwa okugeza akatundu ka sabbuuni kagula toosi y’akawunga emu.\nAte bwe gutuuka ku nneeyisa, eri wajjudde empisa ensiwuufu engeri gye lirimu abantu ab’enjawulo nga muno mulimu ababba ebintu bya bannaabwe abalwana n’ebirala. Ku ky’okusinza, buli ddiini eweebwa omwagaanya okutendereza Omutonzi.\nMUKA KIKULWE ALOMBOJJA\nMukyala wa Kikulwe, Lydia Nassimbwa agamba: Bannange ntobye n’ensi omwami w’atabeereddeewo nga nnina okulabirira abaana baffe n’okulambula omusibe mu kkomera e Luzira.\nBaze we baamusibira nali nkola ku ssomero lya St. Martin day and boarding P/S erisangibwa e Kisaasi ate nga nsoma ku yunivaasite e Kyambogo mu mwaka ogusooka.\nNajjula ebirowoozo kata okusoma nkuveeko nsobole okulabirira abaana naye bakama bange bang’umya ne bakkiriza n’abaana bange okusomera obwereere okutuusa lwe navaayo ne nfuna omulimu ku Lubiri Nabagereka P/s gye nkola kati.\nMu maka gaffe natya okubeerayo nga ng’amba nti nange osanga abaakutte baze banannona. Abaana baatandika okummanja kitaabwe okutuusa lwe nabatwala mu kkomera e Luzira ne bamulabako era buli lwe mbadde ng’endayo nga ng’enda nabo.\nNasooka ne mba n’essuubi nti osanga baze yali waakuteebwa mangu kyokka ng’enda okulaba ng’ebbanga ligenderera byonna ne mbikwasa Mukama ang’umizza okutuusa lwe bamuyimbudde ne tudda mu maka gaffe.


Engero za Baibuli: Akayana aka Zaabu - Omukutu Omutongole ogw’Abajulirwa ba Yakuwa ku Internet\nEE, EE! Abantu bakola ki kati? Basinza akayana! Lwaki bakola bwe bati?\nMusa bw’abeera ku lusozi okumala ebbanga ddene, abantu bagamba: ‘Tetumanyi kituuse ku Musa. N’olwekyo, ka twekolere katonda atukulembere okuva mu nsi eno.\n‘Kale,’ bw’atyo muganda wa Musa, Alooni, bw’agamba. ‘Muggyeko empeta za zaabu ez’oku matu gammwe muzindeetere.’ Abantu bwe bakikola, Alooni azisaanuusa n’akolamu akayana aka zaabu. Abantu ne bagamba: ‘Ono ye Katonda waffe eyatukulembera okuva e Misiri!’ Awo, Abaisiraeri ne bakola embaga ennene, era ne basinza akayana ako aka zaabu.\nYakuwa bw’akiraba, asunguwala nnyo. Bwe kityo agamba Musa: ‘Yanguwa oddeyo wansi. Abantu beeyisizza bubi nnyo. Beerabidde amateeka gange era bavvunamira akayana aka zaabu.’\nMusa akka mangu okuva ku lusozi. Era bw’asembera, kino ky’alaba. Abantu bayimba era bazina nga bwe beetooloola akayana aka zaabu! Musa asunguwala nnyo n’asuula wansi ebipande by’amayinja ebiriko amateeka, era bibejjukamu obutundutundu bungi. Awo, atwala akayana aka zaabu n’akasaanuusa. Era akamementula ne kafuuka effuffuge.\nAbantu bakoze ekintu ekibi ennyo. N’olwekyo, Musa alagira abasajja abamu okukwata ebitala byabwe. ‘Abantu ababi abasinzizza akayana aka zaabu balina okufa,’ bw’atyo Musa bw’agamba. Bwe kityo abasajja bano batta abantu 3,000! Kino tekitulaga nti tulina okuba abeegendereza ne tusinzanga Yakuwa yekka, so si bakatonda abalala ab’obulimba?\nMu kifaananyi, abantu bakola ki, era lwaki?\nLwaki Yakuwa anyiize, era kiki Musa ky’akola bwalaba ekyo abantu kye bakola?\nKiki Musa ky’agamba abasajja abamu okukola?\nOlugero luno lutuyigiriza ki?\nSoma Okuva 32:1-35.\nKino ekyabaawo kiraga kitya endowooza Yakuwa gy’alina ku kugattika eddiini ez’obulimba n’okusinza okw’amazima? (Kuv. 32:4-6, 10; 1 Kol. 10:7, 11)\nKiki Abakristaayo kye balina okwegendereza nga balonda eby’okwesanyusaamu, gamba ng’ennyimba n’amazina? (Kuv. 32:18, 19; Bef. 5:15, 16; 1 Yok. 2:15-17)\nAb’ekika kya Leevi bassaawo kyakulabirako ki ekikwata ku kunywerera ku butuukirivu? (Kuv. 32:25-28; Zab. 18:25)


Bukedde Online - Nakivubo tafuuka ekisaawe ky'e Lugogo ekyagaaniddwa CAF\nEkisaawe ky'oku Kadiba e Namirembe kyakuwemmenta obuwumbi 15\nOwa rugby awangudde okulaba World Cup\nOKUGAANIBWA kw'ekisaawe kya KCCA FC okukyalizaamu emipiira gy’ebibinja bya CAF ssaako n’ekya St Mary’s Kitende kyongera okulaga nti abakungu bangi mu CAF bamulyansimbi era ba kibogwe!\nWiiki ewedde, nakubidde pulezidenti wa FUFA, Moses Magogo essimu ne mmubuuza oba ekya CAF okugaana ekisaawe ky’e Lugogo n’eky’e Kitende okukyalizaamu emipiira KCCA FC gy’egendako tekimuswazizza nga y’omu ku baakiriko n’eyali ssentebe waayo, Julius Kabugo Magogo yanzizeemu bwati, "Bannange nange nnwaanyeeko ekimala naye omusajja wa CAF yabuuzizza nti singa KCCA FC etuuka ku fayinolo awo wategekebwawo omukolo? Nange ne nkoteka omutwe era nakkiriza nti ekintu kiri kimu, tulina okuzimba ebisaawe ebiri ku mutindo."\nYayongeddeko nti omulimu ogugwe nga pulezidenti ku kisaawe ky’e Lugogo gwali gwa kumatiza FIFA kutuwa kiwempe n’okumatiza ekitongole ng’ayita mu Nnankulu Jennifer Musisi okukkirizza ekiwempe.\n“Abazimba ebisaawe batandike okutunuulira ku bisaawe ebirala kubanga ne Namboole wadde akkirizibwa alimu ebibulamu ebirina okutereezebwa noolwekyo, saaswadde ng’omuntu wabula nga eggwanga,” Magogo bwe yagasseeko.\nAbabadde batagoberera nsonga, omukungu wa CAF, Anthony Baffoe yatumibwa CAF yekkaanye ekisaawe ky'e Lugogo oluvannyuma lwa KCCA FC okuyitamu okuzannya emipiira gy’ebibinja mweri ne Esperance eya Tunisia, Al Ahly eya Misiri ne Township Rollers eya Botwasana.\nOluvannyuma lw’okukirambula yazuula nti tekiri ku mutindo gwa CAF, bwe baamujurizza ekya St Mary’s Kitende nakyo n'akigaana nga mulimu bingi ebibulamu wano Namboole we yafunidde omukisa kuba ye wa ttulu mu bamuzibe.\nOmusomi wange njagala weebuuze nti abakungu abazze bava mu CAF ne bayisa ebisaawe eky'e Lugogo ne kizannyirwamu n’emipiira ogwa CNaps eya Madagascar n’ogwa St George eya Ethiopia n’ekya St Mary’s Kitende, babaddenga ba ndali, bamulyansimbi oba ba kibogwe?\nAbagoberera omupiira mujjukire nti ne sizoni eyayita, KCCA FC mu kisaawe kye kimu mwe yakyaliza Mamelodi sundown eya kapiteeni wa Cranes, Dennis Onyango n’emipiira emirala mingi egiri ku ddaala lya CAF, kiki ekikyuseewo omukungu Baffoe kye yalabye?\nWadde abakungu aba CAF abaalabirira enzimba y’ekisaawe ky'e Lugogo saabamanya kuba nnali bweru wa ggwanga ku misomo, ekya St Mary’s Kitende CAF yakisindikako ssaabawandiisi wa CECAFA, Nicholas Musonye n’akola lipoota ‘ennyuvu’ ne kiyisibwa era Vipers yasambiramu n’emipiira gya CAF.\nEkyewuunyisa tewali mukungu wa CAF wadde Musonyi yakiraga mu lipoota nti tubakkirizza muzannyiremu naye mulina okwongera okutereeza kubanga kino singa kyakolebwa, CAF yandibadde ntuufu okugaana ebisaawe bino kati nga tewali kyongeddwaako.\nOkugaanibwa kw'ebisaawe bino ebibiri, kukwata ne ku Nakivubo War Memorial Stadium era y’ensonga lwaki naakawandiika emiko etaano ku nsonga za Nakivubo kubanga kiribika kitya ng'abaakizimba bakiwaddeyo eri minisitule nti kiwedde kyokka FIFA ne CAF ne bakigaana?\nNakivubo bw’aba waakuzimbibwa ku mutindo gwa CAF ne FIFA ng'anaasobola n’okukyaza emipiira gya Cranes, abazimbi balina okweyambisa FUFA ebasabire abakugu okuva mu mawanga agatali ga ku muliraano abaataagambe nti ekisaawe kirungi ate bwe basindika owa Morocco oba Misiri n’akigaana nga bwe tulabye ku Lugogo ne St Mary’s Kitende.\nNakivubo bw’aba taasobole okuzimbibwa ku mutindo gwa FIFA ne CAF, Uganda eba esigazza Namboole yokka ate nayo abakugu bagamba nti lwakuba kye kiriwo mu ggwanga bingi ebikibulamu.\nEkisinze okwonoona Namboole be bakungu abasinga okuba ab’ekibogwe era singa nnina obuyinza, boodi nandibadde nagigoba dda, terina njawulo na ya NCS eyatutte abakungu 9 mu Commonwealth nga nayo eringa etwala abaddusi baayo.\nNamboole atonnya, talina kyapa, alinga atalina bakulembeze. Pulezidenti Museveni bw’aba atuusizza okuzimba ebisaawe nga bwe yasuubiza nti alina obuwumbi 110 ku bbali, asaanye afune abakugu okuva ebweru kubanga aba wano baagala nnyo okulya omulimu okusinga okulya ku mulimu, ani ayinza okunnyonnyola lwaki ekisaawe ky'e Lugogo kiri bwe kityo?\nOmugenzi Paul Muwanga olumu yagamba nti omuntu bwalwa ennyo mu kivundu atuuka ekiseera nga takyakiwulira bwe batyo n’abakulembeze b’ebyemizannyo naye nga si bannabyamizannyo, tebakyawulira kiwunya, mwetaagamu apapya bakiwulire era bakisalire amagezi.\nAbakulembenze b’ebyemizannyo okwerowoozaako bokka ne beerabira abazannyi abakoledde eggwanga ebirungi, nsobi nnene esaana okutereezebwa. Dorcus Inzikuru, Godfrey Nyakana, Justin Juuko bandibaddewo ku mukolo nga Pulezidenti Museveni akulisaayo ttiimu bannaabwe ne baddamu amaanyi. kateregaya@yahoo.com 0705669837\nNnamukadde w'emyaka 86 akikubye ekirayiro ky'obwassentebe\nNyamityobora FC ewera mu za Big League\nBad Black akubye Don Bahati eggiraasi Don\nOlusiisira lw'ebyobulamu lutandikidde mu ggiya e Butambala\nOlwebyobulamu Kabaka waakulukuliza Ngando\n'Abazadde mubuulirire abaana ku siriimu'


Bukedde Online - Omusaayi ogusiigibwa ku miryango gusattizza abatuuze\nKitatta byongedde okumwonoonekera\nTtula bali mu kusattira olw’abantu abatannategeerekeka abaagenze bayiwa omusaayi ku mayumba g'omu kitundu.\nAmpadde ng’alaga abatuuze engeri ababbi gye baggula amadirisa ne layini z’essimu.\nAmayumba agasoba 40 poliisi ge yasanze nga gayiiriddwaako omusaayi n'etwalako ogumu okugiyambako mu kunoonyereza.\nMu kiro ekyakeesezza Olwokutaano, abatuuze b’e Ttula mu muluka gwa Kawempe II mu munisipaali y’e Kawempe baagenze okweggulira ng’amaaso gakuba ku musaayi ogwayiiriddwa mu miryango gyabwe.\nBaayise poliisi eyakulembeddwaamu Dan Ampadde ne bayoola ogumu ku musaayi guno ne bagutwala okwongera okunoonyereza .\nEmbeera eno yatadde ekyalo ku bunkenke ekyawalirizza abakulembeze okukuba olukiiko mwe baayitidde poliisi y’e Ttula okusalira awamu amagezi ku nsonga z’ebyokwerinda.\nAbatuuze baategeezezza nti kandiba akakodyo k’abatemu abagenda bawamba abantu ne babatta okuwuddiisa ebitongole ebikuumaddembe.\nAbamu ku batuuze abaayiriddwa omusaayi ku mayumba kuliko Annet Namaggwa , Sarah Nassimbwa , Kironde Mubiru, Sam Kelonde, Livingstone Ssekamwa, Nabyonga, Paul Kyambadde, Tonny Kavulu, Issa Muteesasira, n’abalala.\n“Omusaayi ogwayiiriddwa ku mayumba gaffe gututadde ku bunkenke kuba tubadde tuwulira bibaluwa kati tetumanyi oba be bantu be bamu nga balina ekipya kye baleeta kuba singa omusaayi baguyiwa ku nju nga ssatu tetwanditidde nnyo naye amayumba 40! Waliwo misoni,” Kavulu bwe yategeezezza.\nYagasseeko nti abatuuze abamu tebaagala kudduukirira ng’abamenyi b’amateeka bayingiridde baliraanwa baabwe nga kino kiwadde ababbi okugenda mu maaso okubba abantu nga kati kyaasaliddwaawo buli mutuuze okugula ffirimbi.\nAmpadde yasinzidde mu lukiiko n’agumya abatuuze. N’ategeeza nti tebasaanye kutya, poliisi ensonga z’ebyokwerinda mu kitundu kino, ekyazisobola. Yalabudde abakazi n’abaana okwewala okutambula bokka ekiro.


Yiga Olulimi Oluganda – Page 5 – ababaka\nHome Topic Yiga Olulimi OlugandaPage 5\nHome › Forums › Ababaka Discussions for Unity and Peace › Olulimi Oluganda / Luganda Language › Yiga Olulimi Oluganda\nTagged: free dating site #793\nThis topic has 10 voices and 64 replies.\nApril 18, 2010 at 5:45 am #26360\nEkibe bwe kikaaba kiba kibika\nBya Bulaimu Kanyima\n‘GENDA olye nnyoko emmindi obulogo bwa nnyoko obwo’ Ebyo by’ebigambo Abaganda bye balangira ekibe nga kikaabye.\nOmuganda yakyawa nnyo ekibe era bw’akiwulira nga kikaaba akirangira obulogo anti kiwanuuzibwa nti buli lwe kikaaba, kiba kikungula era wabaawo omuntu afa! Kyokka ekyewuunyisa bwe bakirangira obulogo nga nakyo kisirika.\nWabula okutangira amaziga ag’ekika kino, amangu ddala nga kyakakaaba, bakwata ejjambiya bbiri ne bazikuubaganya nga bwe bakigobaganya n’okukirangira ebigambo ebyo.\nEkibe nsolo ya mu ttale era bw’otokyekkaanya nnyo, oyinza okukiyita embwa. Ekikyawula ku mbwa, kyo kirina omukira munene.\nKisula mu binnya era mwe kizaalira. Kisinga kulya nnyama ya bisolo binnaakyo naddala ebito wamu n’ebinyonyi. Mu bino mulimu enkoko, embuzi, embwa n’ebisolo by’omu ttale. Era kirya ebinyeebwa, kasooli n’amenvu.\nObudde bw’emisana obusinga kibumala kyebase kyokka obudde oluwungeera nga kifuluma okunoonya ekyokulya. Kyeyunira nnyo ennimiro era bwe kigwa mu musiri gwa kasooli kyegiriisa. Kisooka ne kirya ne kikkuta oluvannyuma ne kitwalira abaana.\nTekirina nnyo mutawaana ku muntu okuggyako nga kigudde eddalu kubanga ebiseera ebisinga bwe kimulaba kimudduka. Kyokka singa omuntu akitaayiza okukituusaako obulabe, kikambuwala era kiyinza n’okumuluma n’aserengeta ew’omutaka Ssenkaaba kubanga kya busagwa.\nWabula kiyigganyizibwa nnyo embwa. Tekikolagana na ngo era bw’ekisisinkana ekitta n’ekinuunamu omusaayi.\nMay 10, 2010 at 2:44 am #26406\nBya Kirwana Sozi\n-Engganda – Eno nnene nga ngazi\nOlulimi olugendera ku nnyindo;\n-Ensowe (ensowerezi); bwe bwoya obubeera mu nnyindo, obusengejja empewo eyingiramu.\n-Empuliiru kye kituli ky’ennyindo.\n-Olukulukumbi ke kasenge akaawula ekituli ky’ennyindo ku kirala.\n-Akalindaminyira ke katundu awatandikira olukulukumbi.\n-Omuntu kwe kuva akalindaminyira we katandikira, okutuuka ku mumwa gwa waggulu\nNovember 21, 2010 at 4:52 am #27270\nKugwa nkoto: Kino kitegeeza butakusanga. Okugeza, eby’okufa kwa mukwano gwe byamugwa nkoto\nKubutika matama: Ekisoko kino kitegeeza butaddamu bikubuuziddwa mu ngeri y’okunyoomanyooma oba okutya ebiyinza okuddirira. Okugeza, Twakanda kumubuuza gye yaggya ssente nga yenna abutise matama\nMatama ntengo: Kino kitegeeza butayogera n’osirika nga bakubuuza ekiraga obutamanya kyakuddamu.\nDecember 1, 2010 at 8:28 am #27236\nEkiseera ekirijja kikozesebwa okulaga ekikolwa ekiribaawo\nPolof Livingstone Walusimbi\nEKISEERA ekirijja kikozesebwa ku kikolwa ekiribaawo. Akabonero akalaga ekiseera kino ke ka li.\n(i) N – di – genda jjo ( n- li -genda)\n(ii) Tu – li – genda luli\n(iii) O – li- genda luli?\n(iv) Mu – li – genda n’ani?\n(v) A – li- genda oluvannyuma\n(vi) Ba – li – genda nga nkomyewo\n(vii) Emmere e-ri-tumala?\n(viii) Amata o-li-gaguza ani?\n(ix) Obusera tuli bunywa?\n(x) Olubuto lwo lu – li- wona?\nEkikolwa genda bwe kikozesebwa ng’akiyambi, kiyinza okukola mu kifo kya li nga wano:\n(i) Ng’enda kumulaba jjo\n(ii) Tugenda kumulaba luli\n(iii) Ogenda kujja jjo\n(iv) Mugenda kujja luli\n(v) Agenda kujja kwosa jjo\n(vi) Bagenda kujja Olwokubiri\n(vii) Tugenda kugendayo jjo\n(viii) Obusera tugenda kubunywa ng’okomyewo\n(ix) Emmere eyo tegenda kutumala jjo\n(x) Amata ogenda kugatunda mu katale\n(xi) Olubuto terugenda kuwona\n(xii) Ekitiibwa kya Buganda kigenda kuddawo ne bwe buliba ddi.\nPublished on: Saturday, 27th November, 2010\nDecember 1, 2010 at 2:19 pm #27296\nMwenge ki oguweebwayo ku kwanjula ng’abako tebannabasalira bintu?\nEkita ky’omwenge kino kiweebwayo ng’omukolo gw’okwanjula gugenda mu maaso nga bagamba nti taata anyweko emimiro egibadde gikaze gisumulukuke olwo abako balyoke babasalire ebintu. Kyokka n’abantu abalala bagunywako.\nJjukira edda okwanjula tekwabangako nti ono bamupangisizza okwogera. Omu ku booluganda omukulu era amanyi eby’amaka ago ye yayogeranga. Yayinzanga okuba jjajja w’omuwala oba mwannyina w’omuwala.\nkye kita ky’omwenge ekisooka okuweebwayo ng’abako baakatuuka. Bakiteeka mu kisasi nga baakatuuka. Noolwekyo, abazzeemu nti ‘Kiggulaluggi’ ekibuuzo kyabamezze.\nPublished on: Saturday, 26th March, 2011


Bukedde Online - Buganda si yaffe abatuula e Mmengo - Mayiga\nBuganda si yaffe abatuula e Mmengo - Mayiga\nKabaka afaayo okulaba ng’abantu be basula...\nKabaka asisinkanye abaami b'amasaza\nKATIKKIRO Charles Peter Mayiga agambye nti Buganda si yaabo abatuula e Mmengo wabula ensonga z’Obwakabaka zikwatibwako buli muntu yenna n’olwekyo nga kimukakatako okwenyigira mu nteekateeka z’enkulaakulana ezitereddwawo.\nKatikkiro Mayiga ng'ali n'abantu be Kyanamukaka- Buddu mu disitulikiti y'e Masaka abaleese e Mmengo amakula ga Kabaka okuli ente, amatooke n'ebirala.\nMayiga yabadde ayogerako eri abatuuze okuva mu ggombolola y’e Kyannamukaaka mu ssaza ly’e Buddu abazze e Mmengo n’amakula ga Kabaka ku Lwokuna October 26, 2017 nga yabasisinkanidde mu kizimbe Masengere bw'atyo n’abeebaza olw’okuwaayo ettoffaali eryaddaabiriza ekizimbe kino.\n“Amakula kabonero ka kwagala kubanga Kabaka waffe ate era alina abantu mu Lubiri.\nEky’okubiri kabonero kabuwulize…kabonero akalaga obumu era ffena Kabaka ye Kitaffe, abaana bwe babeera balabirira kitaabwe, buli omu atoola ky'alina.\nTulina enteekateeka ngazi kyokka tezisobola kugenda mu maaso okuggyako nga mwe muzeenyigiddemu kubanga Buganda si yaffe abatuula e Mmengo,” Katikkiro Mayiga bwe yannyonnyodde abantu bano.\nBano baakulembeddwamu omumyuka wa Pokino, Mwalimu Abdallah Kato wamu n’omwami w’eggombolola y'e Kyanamukaka, Hajj Zakaliya Ssali ne bawera okwongera okwenyigira mu mirimu egikulaakulanya Obwakabaka bwa Buganda.\nAmakula ge baaleese kuliko; ente (4), embuzi (2), enkota z’amatooke 18, enkoko (2),ennaanansi (5), ekisero ky’amapaapaali (1), emikeeka (2), ensujju (2), ebibbo (3), enkota ya ndiizi (1), ekibbo kya ovakedo (1) ne kkiro y’omuceere.


Agambibwa okufera abantu emirimu akwatiddwa\nOwa bodaboda eyattiddwa akwasizza landiroodi...\nAba adjumani baweereddwa obukadde 10 okutegeka...\nLukwago okwogera bino yasinzidde mu ttabamiruka wa DP mu munisipaali y’e Mukono mu maka g’omubaka Betty Nambooze e Nabuti, eyabadde ategekeddwa okwekubamu ttooki ku bwe bayinza okutereeza okusomoozebwa kwe basanze okuviira ddala mu kalulu ka 2016 ne bye bayinza okukola okwagazisa eggwanga ekibiina kyabwe.\nLukwago yategeezezza nti abamu ku bannabyabufuzi naddala ababaka ba palamenti ensangi zino bagufudde muze okusiiga bannaabwe enziro naddala eri pulezidenti n’ekigendererwa eky’okwagala okuyisaawo ebyabwe.\n“Eggwanga lyaffe lirimu namuginga w’abantu abaakona mu nsonga z’ebyobufuzi be twetaaga okulwanyisa.\nTulina obuvunaanyizibwa naddala abakulembeze okukozesa obuyinza bwaffe okubeera ab’amazima bwe tuba nga tukyatambulira ku mulamwa ogw’okukyusa ebyobufuzi by’eggwanga ku mutendera omutuufu,”Lukwago bwe yagambye.\nNambooze olukongoolo yalusibye ku bakulembeze bannakyemalira abantu be bateeka mu buyinza nga bano bagya n’ebigendererwa eby’okwekussa.\nBW’OBA waakufuuka mulimi oba omulunzi ow’enjawulo tosooka kutunuulira ssente mmeka z’osuubi ra kufuna wabula lwana...\nAgambibwa okufera abantu emirimu...\nMuwala wa munnamagye Kyaligonza...\nPAULINE Ntegeka abadde abeera mu Bungereza, ku Lwokutaana yabadde agenda mu kinaabiro n’aseerera n’agwa n’akubawo...


Bukedde Online - Minista Namuganza akunze abato okugenda mu Toto Festival\nMinista Namuganza akunze abato okugenda mu Toto Festival\nEyayimba Nkuloga atabudde Nnaalongo AK47...\nOmwana bamuwambye agenda kusamba mupiira...\nMINISITA omubeezi ow’Ebyettaka, Persis Namuganza akunze abazadde okutwala abaana baabwe mu kivvulu kya Toto Christmas Festival ekigenda okubeerawo ku Ssande eno mu kisaawe e Namboole.\nEkivvulu kino kitegekebwa kkampuni ya Vision Group etwala n’olupapula lwa Bukedde.\nNamuganza yagambye nti abaana bamala ekiseera kiwanvu ku ssomero ate oluwummula olusembayo ne luba nga nalwo lunene kale baba beetaaga okuwummuza ku bwongo. Wano we yasabidde abazadde okubatwala mu Toto bawummuze ku bwongo.\nYagambye nti abaana buli lwe batambulako bazuula ebipya ate ne bakola n’emikwano emirala ate n’obwongo bwabwe bubaako ebipya bye bulowooza era nga singa abazadde babatwala mu kivvulu kya Toto bajja kubaako bingi bye bayiga ate nabyo babiteeke mu nkola.\n“Nange ng’enda kutwala abaana mu Toto bacakaleko ate bongere okumanya bannaabwe bye balowooza kibayambe okuva wansi ng’obwongo bucamufu ate nga busobola okuyiiya ebibazimba.” Namuganza bwe yayongeddeko.\nBino Namuganza yabyogedde ku Imperial Royale gya yakiikiridde Katikkiro wa Uganda, Dr. Ruhakana Rugunda ku mukolo kwe baasiimidde abaweereza mu Kkanisa ya Uganda.\nEkivvulu kyakubaamu abayimbi abato okuli Esther ne Ezekiel Mutesaasira, Fresh Kid, Wilson Bugembe ng’okuyingira 10,000/-.\nMu kivvulu kino, ekitongole kya NIRA kigenda kuwandiisa abaana okufuna ebbaluwa zaabwe ez’obuzaale ku 7,500/- zokka kale tosaanye kusubwa mukisa guno.